Betulkah Ratu Elizabeth Keturunan Raja Namrud?

Ratu Elizabeth sudah lama menjadi bahan perbualan golongan falasi konspirasi. Ada yang berkata baginda adalah keturunan Nabi Muhammad SAW.

Ada yang berkata baginda berketurunan Firaun. Dan ada juga berkata baginda adalah keturunan Raja Namrud. Memang bahan bualan betul-betul… tetapi sekadar bualan kedai kopi sajalah.

Sekalipun kedai kopi, wajar juga jika kita tengok macam mana khabar angin ini berputik. Sebelum bercakap tentang Ratu Elizabeth, perlu cakap dulu tentang Raja Namrud.

Namrud adalah cicit pada Nabi Nuh as melalui Kush bin Ham. Baginda berkuasa di sebuah lembah Mesopotamia dipanggil Shinar.

Baginda memang raja yang hebat. Namun persengketaan baginda dengan Nabi Ibrahim (as) telah mengabadikan suatu kisah sangat penting dalam agama Islam, Judaisme dan Kristian.

Ibrahim (as) dan Namrud sudah menjadi figura baik dan jahat, bersimbol antara tauhid dan musyrik. Persengketaan ini mencapai kemuncak dengan peristiwa paling besar: pembαkαrαη Ibrahim (as).

Khabarnya, Namrud mengumpulkan kayu selama empat tahun berturut-turut untuk membuat sebuah unggun api paling besar dalam sejarah. Lalu dicampaknya Ibrahim (as) dalam unggun api ini… tetapi baginda Ibrahim keluar tanpa sebarang kesan.

Dalam kisah lain, Namrud mencαbαr Ibrahim (as) untuk bertem.pµr. Datangnya Namrud dengan bala begitu besar. Tetapi Ibrahim (as) hanya bersama serangga sahaja, iaitu barangkali nyamuk yang menyebabkan Namrud menjadi gila. Macam-macam versi dalam sejarah Judaisme.

Kalau dalam al-Qur’an, nama Namrud tidak disebut. Tetapi ada kisah yang seorang raja begitu angkuh dengan kenyataan “akulah pemberi nyαwα dan penyebab αjαl”.

Itulah kisah asas tentang Namrud, yakni sang raja yang membina Menara Babel. Baginda meninggal dunia apabila tiba masa. Anak cucunya pun sama. Maka wajah Namrud lenyap daripada zaman, tidak dikenang langsung meskipun dengan segala kemewahan dan kemegahan duniawi.

Nabi Ibrahim (as) pun wafat, dengan anugerah kerasulan memuliakan suruhan-suruhan lain hinggalah Nabi Muhammad (SAW). Sirah baginda Muhammad (SAW) pun lebih kurang seperti Ibrahim (as).

Walaupun tiada raja yang perangai serupa celaka, ada pula ketua-ketua suku atau puak Arab seperti Amir bin Hisham yang diagung-agungkan sebagai Abu al-Hakam walhal sebenarnya Abu Jahal.

Sikap Abu Jahal dan Abu Lahab membawa naratif baru dalam sirah penting, mengetepikan Namrud sebagai penjahat utama. Tetapi legasi Namrud akhirnya kembali dengan dakwaan kosong bahawa Ratu Elizabeth adalah keturunannya. Dakwaan ini timbul selepas gambar ini tersebar.

Katanya inilah satu-satunya gambar menunjukkan Ratu Elizabeth (dan mendiang suaminya, Putera Philip) melutut pada seorang figura. Kebetulan pula figura itu adalah Maharaja Haile Selassie I (1930-1974) di Ethiopia.

Menurut ajaran Rastafari, Maharaja Haile adalah seorang penyelamat dunia. Namun ada yang berkata baginda adalah keturunan Sulaiman (as) dan Balqis. Dan tersulam pula kisah Elizabeth sebagai keturunan Namrud perlu menghormati keturunan Sulaiman. Daripada satu menjadi dua, terbahagi empat kemudian lapan kisah berlainan.

Sebagai penjelasan, kisah ini tidak berasas. Sama seperti dakyah keturunan Firaun, penyebaran dakwaan ini hanyalah bertujuan negatif.

Pihak yang menyebar kisah ini hanya mahu memburuk-burukkan baginda. Itu sahaja.

Konteks gambar itu pun adalah suatu penipuan tidak berasas. Ratu Elizabeth pergi ke Ethiopia buat julung kalinya pada tahun 1965, padahal gambar itu diambil 10 tahun sebelumnya.

Dua orang yang bertunduk dalam gambar itu pula bukan Ratu Elizabeth mahupun Putera Philip.

Sumber sebenar gambar tersebut ada di sini: https://www.pinterest.com/pin/615937686527682333/

Jadi pucuk pangkalnya, itu bukan mereka. Sama juga dengan dakwaan Namrud. Tiada siapa dapat buktikan, sekadar perbualan kedai kopi sahaja.


S. Shamsudin – Ikon Pelawak Filem Melayu Klasik

Lawak jenakanya masih segar serta mampu membuatkan kita ketawa sehingga ke hari ini.

Malah dalam satu bengkel seni lakon, seniman Nordin Ahmad pernah berkata: “Jika ingin jadi pelawak, belajar dengan A.R. Tompel dan S. Shamsuddin”.

S. Shamsuddin atau nama sebenarnya Samsudin bin Dali dilahirkan pada 1 Januari 1929 di Pasir Panjang, Singapura. Bapanya berasal dari Melaka, manakala ibunya berasal dari Singapura.

Sebelum menjadi pelakon, Sudin bekerja sebagai tukang kayu di studio Jalan Ampas. Beliau mula bekerja di sana pada tahun 1948. Kerjanya membuat set untuk filem-filem terbitan studio itu. Gajinya ketika itu $50 sebulan.

Kali pertama Sudin dapat peluang berlakon ketika pengarah B.S. Rajhans mengarahkan sebuah filem berjudul Chempaka pada tahun 1948. Itu pun sebagai pelakon extra je dengan bayaran $3. Lepaslah untuk Sudin buat minum-minum kopi.

Selepas 2 tahun jadi pelakon extra, barulah Sudin naik jadi pelakon pembantu dalam filem Aloha (1950) bersama P.Ramlee. Dalam filem tu Sudin jadi pak lawak dan lakonannya memuaskan hati majikan. Selepas filem Aloha, Sudin kerap berlakon sebagai pelawak di studio Jalan Ampas.

Pada tahun 1953, Sudin diberi kepercayaan untuk jadi pelakon utama dalam filem Istana Impian arahan V. Girimaji. Ini adalah salah satu filem Sudin yang beliau bawa watak serius.

Pada tahun 1957, Sudin bersama Aziz Sattar terpilih untuk menjadi pelakon utama dalam filem komedi pertama arahan P. Ramlee iaitu Bujang Lapok. Filem ini mula ditayangkan pada 30 November 1957.

Komen P. Ramlee: “S. Shamsuddin adalah seorang pelakon lawak yang memang berbakat. Saya tak perlu mengajar dia berlawak, memadai menerangkan kemahuan saya, dan lebih menyenangkan saya, dia dapat membuatnya lebih baik daripada yang saya jangkakan.”

Satu kehebatan Sudin dalam berlawak, beliau adalah seorang yang tidak memerlukan skrip dalam menterjemahkan dialognya. Permainan mimik mukanya juga sangat berkesan sehingga mempu membuat penonton ketawa walaupun Sudin tak berdialog.

Salah satu teknik yang Sudin amalkan untuk membuatkan lawak ialah dengan menggunakan kerengga. Menurut S. Sudarmadji, Sudin akan berlatih seorang diri dengan meletakkan kerengga di atas batang hidungnya dan membiarkan kerengga itu berkeliaran di mukanya.

Dengan cara ini Sudin dapat membuat senaman muka bagi mengelakkan beliau berasa geli akibat berkeliarannya kerengga itu tadi. Secara tidak langsung Sudin telah melakukan teknik mimik muka yang natural dan bukannya dibuat-buat.

Menurut Wahid Satay, sangat susah untuknya mendominasi pentas apabila beliau digandingkan dengan Sudin ketika melakukan ‘stand-up comedy’.

“Kalau ada ‘kunci’nya, baru kita boleh diamkan Sudin”, kata Pak Wahid.

Menurut Aziz Sattar pula, Sudin adalah pelakon yang sukar untuk dikawal ketika di set. Kalau berlawak, dia suka buat dialog sendiri. Tapi kebiasaannya pengarah akan terima je sebab apa yang Sudin buat tu lebih baik dan kelakar daripada benda yang sepatutnya dia kena buat.

Di luar bidang lakonan, Sudin adalah seorang yang pendiam. Sudin tak suka campur hal orang dan tak pernah bercakap hal buruk tentang orang. Dia buat hal sendiri je. Ramai pelakon dan pekerja studio senang dengan sifatnya ini.

Sudin bekerja di studio Jalan Ampas sehingga penutupannya pada tahun 1967. Sesekali beliau akan dapat tawaran berlakon di Cathay Keris.

Pada tahun 1970-an dan 1980-an, Sudin sering berulang alik dari Singapura ke Kuala Lumpur untuk berlakon filem. Sudin pernah diberi anugerah Pelawak Terbaik di Festival Filem Malaysia ke-2 (1981) menerusi filem Dia Ibuku arahan Yassin Salleh.

Di Festival Filem Malaysia ke-22 (2009) pula, Sudin diberi penghargaan Anugerah Khas Juri: Artis Veteran Lelaki di atas sumbangannya dalam bidang seni di Malaysia.

S. Shamsuddin meninggal dunia pada 4 Jun 2013 di Singapura ketika berusia 84 tahun. Beliau meninggalkan seorang balu dan 7 orang anak. Beliau dikebumikan di Tanah Perkuburan Islam Pusara Abadi, Singapura. Semoga rohnya dicucuri rahmat dan ditempatkan bersama orang orang beriman.


Kisah Kopi Sebagai Minuman Para Sufi Kini Lambang Kekayaan

Kopi merupakan antara minuman yang menjadi kegemaran masyarakat dunia. Malaysia juga tidak terkecuali apabila kita melihat begitu banyak kafe dan kedai tepi jalan berasaskan kopi telah wujud. Bermula dengan harga semurah RM2.00 sehingga mahal tidak tercapai dek akal, kita semua bebas untuk memilih kopi yang sesuai dengan tekak.

Tapi perasaan tak sejak akhir-akhir ini, kopi seperti sudah bertukar menjadi lambang kekayaan? Buktinya ramai yang pergi ke satu kedai kopi ini hanya mahu memuat naik gambar secawan kopi di media sosial. Malah kedai kopi itu menjadi pertemuan ini golongan acah-acah kaya yang bila duit sudah habis, dia menyalahkan kerajaan.

Padahal ketika kopi mula-mula sampai di Semenanjung Arab, minuman ini telah menjadi kegemaran para ahli sufi. Ramai ahli sufi berpendapat, menikmati kopi akan membantu mereka lebih dekat dengan tuhan. Bermakna kopi boleh beri tenaga tambahan untuk berjaga malam lantas beribadah dengan tuhan.

Tak lama selepas itu kopi bukan sahaja diminum untuk ahli sufi bahkan turut menjadi kegemaran penduduk awam di seluruh Semenanjung Arab. Antaranya adalah penduduk Mekah dan para jemaah haji mula menikmati kopi apabila minuman itu disediakan dengan kerap di Masjidil Haram. Serentak dengan itu, kedai-kedai kopi mula dibangunkan untuk para penduduk sehingga budaya melepak menjadi trending.

Tapi kena ingat itu bukan melepak kosong kerana mereka sentiasa menjadikan kedai kopi sebagai kawasan untuk membicarakan hal-hal pengetahuan. Jadi setiap kedai kopi di Semenanjung Tanah Arab dikenali sebagai “Schools of the Wise” kerana menjadi tempat golongan cendekiawan melontarkan idea. Mungkin dari sini munculnya budaya lepak kedai kopi tapi bezanya adalah kita semua sembang pasal awek sahaja

Senang cerita kopi ini pada awal kemunculannya tampak agak bagus kerana berfungsi sebagai minuman untuk berjaga malam bagi beribadah dengan tuhan. Setelah dikomersialkan, kedai-kedai kopi mula menjadi tempat perbincangan ilmu pengetahuan. Tapi hari ini kenapa secara tiba-tiba kopi jadi lambang kekayaan dan kedai kopi jadi tempat bawa awek lepak?

Semuanya bermula setelah kopi di bawa masuk ke Amerika Syarikat dan alkohol diharamkan di sana. Secara tidak langsung, kopi mula mendapat permintaan tinggi sehingga begitu banyak kedai kopi dibuka dan salah satunya adalah Starbucks. Sekarang ini masalah utama Starbucks adalah untuk mendapatkan pelanggan.

Sebagaimana cara kedai-kedai kopi yang lain, mereka akan menjual kopi dengan murah dan membuka cawangan di kawasan paling senang dicapai oleh pelanggan. Berlainan pula dengan Starbuck apabila mereka mengambil langkah melawan arus apabila mula membuka cawangan di kejiranan elit.

Jika dilihat sekali imbas, membuka cawangan di kejiranan elit bukanlah satu tindakan yang bijak kerana terdapat banyak kedai kopi lebih premium berbanding Starbucks. Tapi itu bukanlah tujuan utama Starbucks. Apa yang mereka mahukan adalah orang-orang kaya di kejiranan elit mula memasuki Starbucks dan tidak kisah membayar kopi dengan harga mahal.

Setelah ramai orang kaya memasuki Starbucks, mereka mula membuka cawangan di kawasan pinggir bandar dengan harapan dapat mencapai target pasaran lebih luas. Dengan imej yang telah terbina sebagai minuman mewah, Starbucks yakin golongan pertengahan dan bawahan akan memasuki kedai mereka untuk menjadi kaya sebentar.

Situasi seumpama itu sudah menjadi kebiasaan hari ini apabila apa sahaja yang dilakukan oleh golongan kaya pastinya akan mendapat perhatian dan ikuti. Bermakna Starbucks sudah lama rancang, kita sahaja yang lalai.

Akhirnya cawangan Starbucks di pinggir bandar mencatatkan keuntungan yang lebih banyak berbanding di kawasan kejiranan elit. Maka bermula sejak itu, Starbucks terus menjadikan premis mereka persis tempat perbincangan seperti era semenanjung Arab dan digabungkan dengan hiasan dalam yang minimalis tetapi premium.

Jadi tidak hairanlah hari ini, Starbucks tetap menjadi pilihan orang ramai walaupun berharga yahudi sebab vibes kaya yang kita mahukan. Apa-apapun, Tindakan Starbucks ini juga telah membuka jalan bagi pembukaan kedai kopi premium yang lain lantas menjadikan kopi sebagai lambang status kekayaan.

RUJUKAN:

Jovana D. (n.d). History of coffee: Where did coffee originate and how was it discovered? Homegrounds. Dipetik daripada https://www.homegrounds.co/history-of-coffee/

Kilkenny, K. (2017, Julai 25). A brief history of the coffee shop as a symbol for gentrification. Pacific Standard. Dipetik daripada https://psmag.com/economics/history-of-coffee-shop-as-symbol-for-gentrification

McHugo, J. (2013, April 18). Coffee and qahwa: How a drink for Arab mystics went global. BBC. Dipetik daripada https://www.bbc.com/news/magazine-22190802

Odenn, G. (n.d). A brief history of coffee around the world. Java Presse. Dipetik daripada https://www.javapresse.com/blogs/buying-coffee/brief-history-of-coffee


Saintis Temui Batu Yang Boleh Tumbuh Sendiri!

Proses kejadian alam adalah proses yang begitu unik dan misteri dalam memastikan bumi sentiasa ‘berdenyut’ selagi terasnya masih panas dan atmosfera menampung hidupan seperti kita. Kitaran air, pembentukan batu, kitaran lava gunung berapi, dan pembentukan puting beliung adalah antara proses-proses kejadian Bumi sejak kelahirannya pada 4.5 billion tahun dulu.

Di sebalik kesemua proses kejadian alam ini, ada satu proses kejadian yang aneh berlaku di kota Costesti, Romania. Kota yang terletak di tengah Eropah ini mempunyai batu yang mampu tumbuh sendiri. Ya, batu-batuan ini berupaya tumbuh seperti tumbuhan. Kerana keanehan ini, orang Romania beranggapan batu dari koa Costesti ini ialah batu yang hidup dan mempunyai nyawa, sehingga wujud kisah mitos dan lagenda berkenaan batu Costesti ini.

Apakah wujud batu-batuan ‘hidup’ di kota dari Romania ini? Jika wujud, adakah para saintis telaj merungkai kejadian batu ini, atau sekadar mitos saja?

Apakah Itu Batu Trovants?

Sebenarnya, batu yang berupaya tumbuh sedemikian dinamakan sebagai batu ‘Trovants’. Batu Trovants ialah ialah batu yang terdiri dari batu pasir yang mempunyai bermacam saiz, dari saiz kekacang sehingga saiz batu gergasi yang bertan-tan beratnya. Namun batu ini digelar sebagai Trovants kerana ia mempunyai proses pembentukan batu yang hanya ditemui di Romania. Pembentukan batu itu ialah seperti apa yang orang Romania saksikan, batu yang tumbuh sendiri.

Batu Trovants dikatakan terbentuk pada 6 juta tahun dahulu selepas Bumi mengalami gempa bumi kuno. Nama ‘Trovant’ sendiri ialah kata sinonim dari kata bahasa Jerman iaitu ‘Sandsteinkonkretionen’ yang bermaksud pasir yang disimen. Batu Trovants terjadi apabila pasir selimuti batu pasir yang berdekatan dengan batu pasir yang lebih besar.

Kemudian, air yang kaya dengan kandungan kalsium karbonat bercampur dengan pasir tersebut, ‘simen’kan kedua-dua batu pasir sehingga wujud benjolan pada batu pasir besar itu. Proses inilah menyebabkan mengapa ramai orang Romania anggap batu Trovants ialah batu hidup.

Biasanya pembentukan batu memakan masa yang begitu panjang sehingga berbulan atau bertahun lamanya. Namun, tidak seperti pembentukan batu Trovants, ramai pengunjung dapat menyaksikan ‘ketumbuhan’ batu ini setiap tahun. Mereka dapat saksikan bahagian batu pasir manakah yang tumbuh lahirkan ‘batu baru’.

Adakah Batu Sememangnya Mampu Tumbuh?

Ya, batu sememangnya berupaya untuk tumbuh seperti tumbuhan. Jadi adakah batu ialah sejenis tumbuhan? Tidak. Batu memang boleh tumbuh tapi cara ia tumbuh tidak seperti cara tumbuhan membesar. Batu ‘membesar’ bergantung kepada kejadian air hujan di tempat yang kaya dengan batu. Contoh batu yang membesar gunakan air hujan ialah batu pasir.

Batu pasir sentiasa bersama dengan pasir kerana kewujudan batu itu sendiri berasal dari partikel-partikel kecil di lantai Bumi. Apabila hujan turun, air hujan akan bercampur dengan pasir yang mengelilingi batu pasir. Kemudian, dengan tempoh masa yang tertentu, pasir tersebut melalui proses pengerasan atau ‘penyimenan’ dan seterusnya menjadi permukaan baru batu pasir. Dengan proses inilah batu pasir boleh tumbuh dan berkembang menjadi batu besar dan gergasi.

Batu Trovants juga melalui proses yang sama namun uniknya proses ini terjadi apabila kedua-dua batu pasir berdekatan, bercantum sehingga lahir batu benjolan yang seakan-akan tumbuh seperti tumbuhan. Tapi untuk hasilkan batu Trovants sebegini bukan mudah, ia memerlukan tempoh selama bertahun-tahun lamanya. Pada tempoh 1,000 tahun, batu Trovants hanya membesar sehingga 4-5 sentimeter (cm).

Perlindungan Terhadap Batu Trovants

Kerana keunikan batu Trovants ini, kota Costesti menjadi lokasi perlancongan untuk pelancong yang meminati kisah mitos dan lagenda. Batu ini menjadi tarikan kepada para pelancong untuk saksikan ‘tumbesaran’nya. Sebanyak 20 buah lokasi dalam Romania yang mempunyai kehadiran batu Trovants ini. Akibat dari kehadiran pelancong, orang Romania mula mengutip batu-batuan itu kemudian jualkan kepada pelancong dengan harga yang tinggi.

Tindakan warga Romania ini mencetuskan gangguan aktiviti geologi di kawasan batu Trovants tersebut. Bagi mengelakkan kejadian sebegitu berleluasa, batu tersebut berada dalam lindungan UNESCO atau Tapak Warisan Dunia dan pada tahun 2004, kawasan batu Trovants di Costesti dijadikan sebagai muzium bernama ‘The Trovants Museum Natural Reserve’.

Sehingga kini, batu Trovants masih dipelihara dari gangguan aktiviti manusia dan masih boleh dikunjungi oleh para pelancong. Jika ada masa kelapangan, kalian boleh melancong ke kota Costesti terutamanya kawasan perkampungan dan sepanjang sungai di Gresarea Brook untuk melihat keunikan batu Trovants ini.

RUJUKAN:

McLoughlin, Tracy. 16 June 2022. Romania’s Enigmatic Trovants: Living Rocks That Grow and Move! Ancient Origins.

Brotze, Hailey. Trovants – The Mysterious Growing Stones of Romania. When On Earth.

Koumoundouros, Tessa. 25 DIsember 2020. These Eerie ‘Living Stones’ in Romania Are Fantastical, And Totally Real. Science Alert.


Kenapa Mulut Serangga Berbeza-Beza?

Serangga atau nama kelasnya ialah Insecta ialah satu-satunya kumpulan haiwan yang mempunyai bilangan spesis paling banyak di dunia, dengan bilangan sebanyak 1 juta spesis! Ini bermaksud separuh dari populasi dunia (manusia dan haiwan) ialah populasi serangga! Ya, lipas, ulat, semut, nyamuk, dan lalat yang korang sentiasa jumpa hanya sedikit saja dari seluruh populasi serangga.

Untuk trivia ini, saya ceritakan tentang kepelbagaian mulut setiap serangga. Kenapa mulut nyamuk yang muncung berbeza dengan mulut lipas yang bergigi? Kenapa mulut rama-rama mempunyai muncung yang bergulung?

Mulut serangga mempunyai lima bahagian iaitu labrum (mulut bahagian atas), mandible (rahang), maxillae (rahang untuk memegang mangsa), labium (mulut bahagian bawah), dan hypopharynx (lidah). Kelima-lima bahagian mulut ini berfungsi untuk mengunyah mangsanya. Contoh serangga yang mempunyai mulut sebegini ialah lipas. Serangga yang melalui fasa larva pun mempunya lima bahagian mulut ini.

Seiring dengan berkembangnya evolusi serangga, mulut serangga juga berubah mengikut diet serangga. Ada serangga hanya mengisap makanan berupa cecair. Seperti lebah, mandible mengecil dan labium memanjang menjadi bentuk straw. Jadi, labium berfungsi untuk menghisap madu dan mandible tidak lagi berfungsi untuk mengunyah.

Contoh serangga kedua ialah rama-rama di mana mandible hilang sepenuhnya, tapi maxillae memanjang menjadi muncung yang bergulung dan mempunyai cangkuk untuk rama-rama ini mendapatkan makanan berupa cecair dengan mudah. Contoh terakhir ialah lalat, labium berubah menjadi bentuk muncung seperti pembersih vakum yang mempunyai saluran bernama pseudotracheae, yang bertugas untuk menyedut serpihan makanan.

Banyak lagi contoh serangga yang mempunyai perubahan mulut yang ketara, tapi cukup empat contoh serangga ini saja, bagi korang nampak serangga yang nampak kecil, menakutkan, dan geli ini pun ada kepelbagaiannya demi survival selama berjuta-juta tahun!

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee


Peninggalan Bangsa Viking Di Istanbul

Pada tahun 2014, ahli arkeologis Turki telah menemui tinggalan penempatan pedagang Viking berdekatan ibu kota Istanbul. Penempatan kuno itu wujud pada zaman pertengahan Eropah dan Istanbul ketika itu dipanggil sebagai Konstantinopel. Ya, masa itu empayar Byzantine atau Rom Timur berkuasa.

Nama penempatan pedagang Viking itu adalah Bathonea. Lokasinya berada di pantai Laut Marmara, 20 kilometer jauh dari Istanbul. Sehingga kini, Bathonea masih dikaji bersama-sama pakar sejarah Viking.

Kewujudan Bathonea ini membuktikan bahawa Byzantine mempunyai hubungan khusus dengan orang Viking dalam urusan perdagangan. Kota kuno ini juga mampu mematahkan anggapan masyarakat dunia tentang kegasaran orang Viking yang kuat menakluk demi harta benda.

EKSKAVASI KOTA BATHONEA

Semasa kempen ekskavasi Bathonea dijalankan, kumpulan arkeologis menemui artifak Viking dalam jumlah yang banyak. Contohnya adalah penemuan salib yang direka menggunakan ambergris, sejenis bahan pejal yang ditemui dalam saluran empedu ikan paus sperma. Yang menariknya, ambergris adalah bahan yang sentiasa digunakan dalam pertukangan orang Viking.

Tambahan pula, mereka menemui rantai yang berupa ular, simbolik kepada ular Jörmangandr yang membawa petanda bencana Ragnarök. Blazei Stanislawski, pakar sejarah Viking berbangsa Poland menyatakan bahawa mereka menemui tujuh petunjuk yang menunjukkan orang Viking memang pernah menetap di Bathonea.

HUBUNGAN VIKING DENGAN BYZANTINE

Viking telah lama mempunyai hubungan bersejarah dengan Byzantine yang bermula di Laut Agean. Orang Viking bersama kaum saudara mereka bernama Varangian, iaitu penemu kerajaan persekutuan Kievan Rus (Rusia Kuno) meluaskan jalan perdagangan dan memulakan perhubungan dengan Byzantine.

Orang Varangia pernah menyerah Byzantine sebanyak dua kali namun gagal. Demi mengelak pertempuran akan datang, kedua-dua kerajaan menandatangani perjanjian keamanan pada abad ke-9 Masihi, kemudian meneruskan perhubungan dagangan mereka.

Sejak perjanjian itu, kebanyakan orang Viking dari Kievan Rus dan Scandinavia berkhidmat sebagai tentera upahan Byzantine. Tentera Viking mempunyah darah keturunan pahlawan yang mementingkan ketaatan, selain mahir bertarung dengan kapak besar. Maka, ciri-ciri ini menguntungkan maharaja Byzantine kerana ketaatan mereka hanya kepada maharaja, tanpa terikat atau bersekutu dengan golongan aristokrat (bangsawan).

Masuk tahun 988, tentera upahan Viking diserap masuk sebagai Pengawal Varangian semasa pemerintahan maharaja Basil II. Pengawal Varangia bertugas sebagai pengawal maharaja dan tentera elit dalam pasukan tentera Byzantine.

Pengawal Varangia terbaik ketika itu adalah Harald Hardrada yang kemudian menjadi raja Norway. Tentera Pengawal Varangia ini berkhidmat sehingga abad ke-11 Masihi, kemudian tentera berbangsa Viking ini diganti dengan tentera berbangsa Anglo-Saxon yang menjadi pelarian dari England.

Berbalik kepada hubungan dagangan Viking dengan Byzantine, para maharaja Byzantine tidak mempercayai 100% terhadap orang Viking walaupun dipercayai dalam urusan perdagangan kerana gerun dengan orang Viking yang berupaya menakluk Konstantinopel pada masa akan datang.

Jadi, orang Viking dibenarkan menetap di luar Konstantinopel demi menjaga hubungan perdagangan mereka seperti pembinaan kota Bathonea ini. Pada waktu pagi, pedagang Viking dibenarkan masuk ke Konstantinopel atas urusan dagangan, dan masuk waktu malam mereka harus keluar.

Dengan penemuan Bathonea, pengarah ekskavasi bernama Prof. Şengül Aydıngün mengesahkan bahawa mereka telah menemui penempatan Viking sebenar yang berusia antara abad ke-9 hingga ke-11 Masihi di luar Istanbul.

Kesimpulannya, telah wujud hubungan orang Viking dengan orang Byzantine saat empayar tersebut masih berkuasa di Eropah Timur dan Asia Kecil. Dari hubungan perdagangan sehingga menjadi tentera elit Byzantine, begitulah dalamnya hubungan kedua-dua kaum Eropah ini.

RUJUKAN:

Whelan, Ed. (27 August 2020). Evidence Of Viking Mercenary District Found Near Istanbul. Ancient Origins. Retrieved from https://www.ancient-origins.net/news-history-archaeology/viking-mercenary-district-0014176


Kenapa Tembak Suhu Di Kepala?

Suhu permukaan badan manusia boleh berubah mengikut persekitaran. Waktu cuaca panas, saluran darah akan mengembang menyebabkan lebih banyak aliran berhampiran permukaan kulit untuk membebaskan haba. Waktu ini, badan akan terasa panas.

Semasa sejuk, saluran darah di permukaan kulit akan mengecut. Haba akan disimpan di dalam badan. Sesetengah anggota badan akan terasa sejuk. Contohnya tangan.

Demam pula adalah apabila “core temperature” dalam badan meningkat. Ini adalah tindakbalas fisiologi badan sekiranya terdapat jangkitan.

Untuk mengukur “core temperature” yang sebenar adalah tidak praktikal untuk awam kerana ia melibatkan prosedur yang “invasive”. Jarum perlu dicucuk di saluran darah yang spesifik untuk mengukurnya.

“Rectal temperature” dikatakan mempunyai suhu yang paling tepat dengan core temperature. Namun begitu, ia juga tidak sesuai digunakan untuk saringan suhu badan di tempat awam.

Rujuk gambar di bawah. Bahagian yang paling kurang dipengaruhi oleh suhu persekitaran adalah bahagian atas abdomen. Oleh itu, ia boleh digunakan sebagai pengukur suhu yang reflektif kepada “core temperature”.

Dahi merupakan permukaan yang tidak terlindung oleh pakaian, rambut, misai dan janggut. Oleh kerana itu, kebanyakan pengeluar termometer mengeluarkan termometer yang telah dikalibrasi untuk mengukur suhu di kawasan ini.

Sekali lagi diingatkan, termometer mengukur suhu (signal infrared) dari badan manusia. Ia tidak memancarkan “laser” atau apa apa sinaran berbahaya kepada manusia.

Harap fahamlah ya! Tak perlu takut untuk ambil suhu di kepala.

Fahmi Hassan
Pharmacist
fb.com/fahmiabad
www.fahmihassan.net


Kisah Sedih Perjalanan Hidup Puteri Dinasti Qing yang Menjadi Pengintip Jepun

Membaca kisah perjalanan hidup Yoshiko Kawashima seolah-olah membaca satu plot yang digarap untuk menjadikan jalan cerita sebuah filem lebih menarik.

Terkenal dengan kehebatannya di medan pe-rang dan minatnya dalam budaya fesyen berpakaian silang (fesyen memakai pakaian yang bertentangan dengan jantina), Yoshiko Kawashima menjadi tokoh polarisasi di Asia semasa Pe-rang China-Jepun Kedua.

Dilahirkan sebagai seorang puteri raja yang memerintah di China pada awal abad ke-20, dia kemudian dibawa ke Jepun sebaik saja Dinasti Qing dijatuhkan oleh tentera Nasionalis Kuomintang.

Di sana, Kawashima dibesarkan sebagai seorang perisik yang bercita-cita mahu mengembalikan semula zaman kegemilangan pemerintahan nenek moyangnya di China. Kecekapan dan kekayaan yang dimilikinya menjadi dia tumpuan pihak media di Jepun.

Tetapi tuah Kawashima tidak bertahan selama-lamanya, sama seperti tuah empayar yang memberikan dia peluang untuk berkhidmat di bawah mereka itu. Bagi pihak Jepun, dia merupakan seorang pahlawan yang penuh inspirasi dengan romantisme yang tersendiri.

Tetapi bagi rakyat China, Kawashima merupakan seorang pengkhianat, apatah lagi Kawashima sendiri berasal dari keturunan imperialis Dinasti Qing, sudah tentulah dia merupakan seorang yang berda-rah bangsa Manchu, bangsa yang menja-jah China dengan menubuhkan Dinasti Qing.

Populariti Kawashima semakin merosot pada tahun-tahun berikutnya dan ditambah lagi dengan kekalahan Empayar Jepun semasa Pe-rang Dunia Kedua.

Ini adalah kisah benar yang luar biasa tentang kehidupan Yoshiko Kawashima.

Yoshiko Kawashima dilahirkan sebagai Aisin Gioro Xianyu pada sekitar tahun 1907, dia merupakan salah seorang daripada 38 orang anak yang dilahirkan oleh Putera Shanqi, salah seorang putera Manchu dari Dinasti Qing.

Dinasti Qing adalah salah satu empayar asing yang menja-jah dan menguasai China semenjak dari abad ke-17 sebagai bangsa penak-luk yang dikenali sebagai bangsa Jurchen, yang kemudiannya ditukar dengan nama ‘Manchu’.

Bangsa Manchu tidak banyak berbeza dengan bangsa penak-luk yang lain seperti Mongol. Manchu juga berasal dari gerombolan pahlawan nomad yang berjaya menjatuhkan pemerintahan Dinasti Ming.

Selama 200 tahun, maharaja-maharaja dari Manchuria ini telah memerintah China hingga ia menjadi sebuah negara yang makmur dan kaya.  Tetapi, semasa era ketika Kawashima dilahirkan, cengkaman kuasa Dinasti Qing terhadap China semakin melemah.

Pada tahun 1911, satu kebangkitan melalui revo-lusi yang diketuai oleh tokoh reformis nasionalis China, Sun Yat-sen telah berjaya menggulingkan pemerintahan Dinasti Qing, lalu mereka menubuhkan Republik China, dengan Parti Nasionalis China atau Kuomintang yang menguruskan kerajaan republik baharu ini. Berikutan kejatuhan ini, Kawashima telah dihantar untuk tinggal bersama sahabat bapanya yang berbangsa Jepun, iaitu Naniwa Kawashima.

Ketika itu, Kawashima mungkin baru berusia sekitar lapan tahun. Dia dihantar ke kediaman besar Naniwa di Tokyo untuk dibesarkan di dalam keluarga barunya itu. Aisin Gioro Xianyu dinamakan semula, dia diberikan nama baru gaya Jepun, yang akan dia guna dan dibawanya ke mana-mana saja dan selama-lamanya: Yoshiko Kawashima.

Walaupun Yoshiko Kawashima adalah seorang puteri raja yang hidup dalam pengasingan di Jepun, cara hidupnya menjelaskan bahawa dia bukanlah siapa-siapa mrlainkan hanyalah manusia biasa.

Dia menunggang kuda untuk pergi ke sekolah, gemar berpakaian seperti seorang lelaki, dan memotong rambutnya mengikut gaya potongan rambut ‘bob’ (beralun) yang bergaya dan kemudian dia memotong rambutnya mengikut gaya potongan ‘buzz’ (gaya rambut tentera moden), satu keputusan yang mengejutkan bagi masyarakat Jepun yang terkenal dengan sikap bersopan santun.

”Saya mengambil keputusan untuk berhenti dari menjadi seorang wanita buat selama-lamanya,”

Kawashima menyatakan bahawa dia bercadang mewujudkan “jantina ketiga”. Langkah-langkah dan tindakan sebegitu  dikatakan sebagai mungkin merupakan satu usaha Kawashima untuk melepaskan dirinya dari sebarang cubaan untuk melamar dirinya oleh mana-mana orang yang rapat dengan bapa angkatnya.

Dia tidak mahu menjadi pengantin perempuan. Kawashima mahu menjadi seperti Joan of Arc – seorang tokoh wanita Perancis yang terkenal kerana keberaniannya di medan tem-pur.

Ternyatalah, pengaruh dari Joan of Arc telah menggegarkan sesuatu di dalam diri Kawashima yang selaku seorang pelajar sekolah hingga dia pernah dikatakan memberitahu cita-citanya kepada rakan-rakan sekelasnya: “Sekiranya saya memiliki kekuatan seramai tiga ribu tentera, saya akan merampas China.”

Bapa angkatnya amat menyedari perkembangannya itu. Walaupun dia juga-5 menggalakkan hasrat Kawashima untuk kembali ke China bagi membina semula kekuatan keluarganya, dia menyatakan dengan tegas bahawa dia bercita-cita mahu menjadi seperti Joan of Arc yang lebih bersifat kejantanan.

Semasa penghujung usia remajanya, Kawashima juga mula mendapati dirinya sudah ada minat dalam menjalinkan hubungan ran-jang bersama lelaki, yang berlanjutan hingga dia terlanjur dengan beberapa lelaki berbeza.

Kesan dari perhubungan ini, bersama-sama skan-dal yang sedang mencalarkan imejnya di mata orang awam sebagai seorang puteri dari China yang tinggal di Jepun, terus mendapat tumpuan pihak media, isu ini menyebabkan Naniwa merancang perkahwinannya dengan seorang putera Mongol bernama Ganjuurjab, anak seorang ketua suku yang member-ontak di Mongolia dan mendapat sokongan Putera Shanqi.

Namun, Kawashima menolak, dia tidak mahu dirinya terikat dengan perkahwinan. Justeru, dia memutuskan untuk menikmati keindahan malam di Tokyo sebelum berangkat menuju ke Shanghai. Kedua-dua tempat ini pernah digelar sebagai “The Paris of the East dan New York of the West”.

Menjelang tahun 1931, puteri pembe-rontak berusia 24 tahun itu hidup di China tanpa ada kenalan, keluarga, wang, mahupun apa-apa prospek, hidupnya terumbang ambing dari majlis tarian ke bar dan kasino. Tanpa mendapat sebarang pekerjaan, dia harus memikirkan suatu cara untuk menyara kehidupannya.

Sehinggalah, pada suatu hari, dia menerima panggilan dari pihak angkatan Tentera Kwantung yang disokong Jepun.

Tentera Kwantung sudah sekian lama memerhatikan wilayah Manchuria, mereka melihat wilayah yang terletak bersebelahan dengan Korea itu sebagai hak milik Empayar Jepun yang sah. Pada tahun 1931, pegawai berbangsa Jepun memasang bahan le-tupan berbentuk b.om yang tidak memudaratkan di bawah laluan landasan kereta api di luar kota Shenyang, kemudian mereka menuduh sabotaj itu didalangi oleh orang China sebagai dalih untuk melancarkan pencerobohan terhadap seluruh timur laut China.

Maka, pada waktu ini, pihak imperialis Jepun sudah berjaya menguasai wilayah Manchuria, tetapi mereka masih perlu menjadikan pendudukan mereka ke atas wilayah itu sebagai kelihatan sah.

Berbekalkan kelebihan Kawashima yang telah memiliki pertalian yang berkait rapat dengan Mongolia dan Manchuria, serta semangat mengembara dan kemahirannya dalam teknik penyamaran, menjadikan dirinya seorang rekrut yang menarik dalam unit perisikan tentera Jepun.

Dia mula bertugas di bawah perintah Jeneral Kenji Doihara, yang dikenali sebagai “Lawrence of Manchuria” di atas gaya modus operandi nya yang mirip dengan gaya pegawai British T. E. Lawrence yang menghasut bangsa Arab untuk memera-ngi Empayar Uthmaniyah, dan dia juga berperanan sebagai arkitek bagi industri candu yang menjadi mimpi ngeri bagi Manchuria.

Dengan itu perancangan Jepun mahu menubuhkan sebuah negara di bawah pemerintahan kerajaan boneka Manchuria semakin hampir selesai, apa yang tinggal hanyalah untuk mencari siapa yang layak untuk diangkat sebagai ‘ketua negara’ Manchukou (nama Manchuria yang diberikan Jepun).

Kawashima kemudian memujuk bekas maharaja terakhir Dinasti Qing yang digulingkan iaitu Puyi, untuk diangkat sekali lagi sebagai pemerintah atau maharaja di Manchukuo. Dengan kerjasama yang diberikan Puyi, Kawashima berjaya mencapai matlamatnya – dia akhirnya telah berjaya ‘membawa’ kembali empayar Dinasti Qing ke tampuk pemerintahan.

Menurut Ryukichi Tanaka, seorang pegawai Jepun yang memiliki hubungan sulit dengan Kawashima selama bertahun-tahun, rancangan berikutnya adalah untuk mencetuskan rusuhan di Shanghai. Pada musim sejuk tahun 1932, Tanaka mendakwa, Kawashima mengelilingi seluruh kota itu untuk mengupah ramai pekerja bagi melaksanakan rusuhan yang sekaligus mencetuskan pertem-puran yang ganas. Hasil dari tugasan ini memberikan tentera Jepun satu lagi alasan untuk mengukuhkan kedudukan mereka di China.

Pada waktu ini juga, dia juga mula berperanan sebagai askar yang gagah dan bersemangat jitu di Manchukuo. Kawashima mengetuai satu pasukan tentera kecil yang terdiri dari beberapa ribu pasukan berkuda separa tentera untuk menekan pejuang pembebasan China.

Pegawai Jepun ingin menjadikan Kawashima sebagai tokoh masyarakat awam. Menjelang tahun 1933, sebuah novel popular berjudul The Beauty in Men’s Clothing adalah sebuah karya yang digarap mengenai Kawashima. Karya itu menyediakan campuran kisah-kisah fiksyen dan catatan eksotik mengenai kehidupannya yang berperanan mengaburkan sedikit sebanyak kebenaran tentang Kawashima. Ada waktunya dia akan kembali ke Jepun, dia sering muncul dalam siaran radio dan bahkan melancarkan lagu dalam bentuk album lagu rakyat Mongolia.

Segala kegiatan ini serta kepimpinannya yang berterusan dalam pasukan “anti-lanun” yang merangkumi sekitar 5,000 tentera di bawah kawalan Kawashima bagi melindungi Maharaja Puyi, telah meraih populariti yang amat meluas di Jepun.

Namun, Kawashima telah mula terperangkap di antara identitinya sebagai puteri raja di China dan pahlawan nasional di Jepun. Dalam satu ucapannya, dia menjelaskan, “Sebagai komander, saya telah berkali kali melepaskan diri dari hujan pe-luru, dan saya memiliki tiga kesan kecede-raan akibat ditem-bak. Tetapi setiap kali saya memikirkannya, saya melihat sama ada sahabat ataupun musuh, kita semua tetap adalah bersaudara.”

Menjelang tahun 1940, kisah-kisah lagenda dan romantisme tentang seorang puteri Manchu yang menunggang kuda sudah tiada lagi. Tentera Jepun tidak lagi bergantung kepada Kawashima, yang kelihatan terlalu popular untuk dijadikan sebagai perisik dan terlalu mengutamakan pendapat sendiri untuk diberikan kepercayaan tinggi.

Akibat mula ketagih dengan mor-fin dan can-du, serta menderita penya-kit sifilis, Kawashima mula aktif dalam aktiviti peras ugut untuk memeras wang dari penduduk China yang kaya sebelum dia dikenakan tahanan di rumah. Dalan satu khabar angin, Jeneral Hayao Tada yang dikatakan pernah menjadi salah seorang kekasihnya pernah cuba untuk membu-nuhnya, tetapi akhirnya dia hanya memindahkan Kawashima untuk menjalani tahanan rumah di Jepun.

Pada tahun 1941, Kawashima yang sudah kepenatan, kesepian, dan ketagihan. Dengan hanya ditemani seekor monyet peliharaannya, dia dibawa kembali ke Beijing yang telah diduduki oleh tentera Jepun, di mana dia akan tinggal di sana sehingga akhir Pe-rang Dunia II.

Ketika pasukan tentera gabungan Nasionalis dan Komunis China perlahan-lahan mengasak kembali arus pengembangan kuasa imperialis Jepun, Kawashima sudah mula kehabisan wang, kebanyakannya dihabiskan untuk keperluan harian bekalan da-dahnya dan mendapatkan perlindungan dari tentera menggunakan rasuah.

Pada bulan Ogos 1945, pasukan tentera Soviet menye-rang Manchukuo, menahan maharaja Puyi lalu menamatkan pendudukan tentera imperialis Jepun. Pada 10 Oktober 1945, tentera China berjaya merampas kembali Beijing. Keesokan harinya, pegawai polis menangkap Yoshiko Kawashima @ Jin Bihui @ Permata Timur.

Dihukum atas dakwaan pengkhianatan, Kawashima diberi gelaran hanjian, atau “pengkhianat bangsa,” dengan perbicaraan kes nya yang disebar secara meluas melalui media tabloid.

Memandang hakim tidak memiliki bukti yang lengkap tentang dirinya, pihak pendakwaraya menggunakan novel yang pernah ditulis mengenai dirinya atau beberapa laporan berita cetak sensasi yang menyiarkan kisah tentang dirinya sebelum itu. Kawashima dilaporkan pernah mengatakan penyesalannya semasa berada di penjara:

“Seluruh kehidupan aku diolah berdasarkan gosip-gosip palsu tentang aku, dan aku akan mati kerana gosip palsu yang dilemparkan terhadap aku.”

Masyarakat awam di China yang sangat marah terhadap keke-jamlan imperialis Jepun selama bertahun-tahun lamanya telau menuntut agar hukuman mati dilaksanakan terhadap “Mata Hari dari Timur” itu.

Pada tarikh 25 Mac 1948, Yoshiko Kawashima dibawa ke halaman penjara yang berembun membeku, lalu dia ditem-bak satu das di bahagian belakang kepalanya.

Tetapi keazaman tingginya untuk meneruskan hidup, sifat pesona kepimpinan, dan kebijaksanaannya yang terkenal itu terus berlanjutan walaupun selepas kematiannya, bahkan, teori konspirasi berdasarkan khabar angin tentang pelarian rahsia turut berlanjutan selama bertahun-tahun.

Walaupun foto terkenal yang menunjukkan ma-yatnya telah disebarkan sejauh mungkin, masih terdapat konspirasi yang mendakwa bahawa pada tahun 1978, dia boleh dilihat sering memanjat pokok di Changchun, tempat yang pernah menjadi ibu kota negara boneka yang dia bantu untuk merealisasikan impiannya untuk mengembalikan Dinasti Qing ke tampuk pemerintahan.


Dr Sheikh Muszaphar Shukor – Angkasawan Pertama Negara

Sebut
angkasawan saja, kita akan selalu menyebut nama Neil Armstrong dan Edwin
Aldrin. Yalah, mana tidaknya. Kedua-duanya merupakan orang pertama dan kedua
yang menjejakkan kaki di bulan pada tahun 1969. Bagi warga Rusia pula, siapa
tidak kenal Yuri Gagarin di mana beliau merupakan orang pertama di angkasa
lepas selepas kapal angkasa Vostoknya berjaya mengelilingi bumi pada 12 April
1961. Malaysia juga harus berbangga kerana mempunyai angkasawan pertama bernama
Datuk Dr Sheikh Muszaphar Shukor.

Dr
Sheikh Muszaphar merupakan anak jati Kuala Lumpur berdarah Arab-Melayu dan
dilahirkan pada 27 Julai 1972. Beliau pernah bersekolah di Maktab Rendah Sains
MARA (MRSM) di Muar dan berjaya meraih ijazah Sarjana Perubatan dan Pembedahan
dari Kolej Perubatan Masturba, Manipal, India. Sebelum dikenali sebagai
angkasawan pertama negara, Dr Sheikh Muszaphar merupakan seorang pakar bedah
ortopedik dan pernah berkhidmat di beberapa hospital seperti Hospital Seremban,
Hospital Kuala Lumpur dan Hospital Selayang. Dan seperti dinyatakan oleh agensi
berita AFP, beliau juga pernah berkecimpung sebagai model sambilan.

Program Angkasawan

Untuk
mengetahui bagaimana Dr Sheikh Muszaphar berpeluang sebagai angkasawan negara,
kita kena lihat Program Angkasawan. Program ini diumumkan secara rasmi oleh
Perdana Menteri Tun Dr Mahathir Mohamad semasa penggal pertamanya sebagai
sebahagian daripada program bersama dengan Rusia. Projek ini merupakan projek
kerajaan kepada kerajaan (G2G) yang terhasil melalui pembelian jet pejuang
Sukhoi Su-30MK untuk kegunaan Tentera Udara Diraja Malaysia (TUDM). Melalui
perjanjian ini, Moscow bersedia menanggung perbelanjaan melatih dua rakyat
Malaysia untuk perjalanan angkasa lepas dan seorang calon yang terpilih akan
dihantar ke Stesen Angkasa Lepas Antarabangsa (ISS) pada Oktober 2007.

Agensi
Angkasa Lepas Kebangsaan Malaysia (ANGKASA) iaitu sebuah agensi di bawah
Kementerian Sains, Teknologi dan Inovasi diberi tanggungjawab memilih
calon-calon yang berkelayakan untuk program ini. Calon yang layak kemudiannya
akan dihantar menjalani Program Latihan Kosmonaut di Star City, Rusia selama 18
bulan. Matlamat utama program berkenaan ialah menaikkan lagi imej negara dan
menyemarakkan minat generasi muda terhadap matematik dan sains. Menurut Menteri
Sains, Teknologi dan Inovasi Allahyarham Tan Sri Jamaluddin Jarjis, projek ini
bukan sekadar menghantar anak Malaysia pertama ke angkasa lepas. Bahkan menurut
beliau, ia bertujuan memberi inspirasi kepada rakyat Malaysia untuk mencapai
lebih banyak kejayaan dengan menceburkan diri dalam sains dan teknologi,
memahami kepentingan sains dan teknologi serta membuka peluang ekonomi baru
terutama dalam sektor angkasa lepas.

Pemilihan
angkasawan ini menyaksikan ramai mendaftarkan diri dalam program berkenaan dan
datang dari pelbagai latar belakang. Tetapi selepas melalui pelbagai peringkat
saringan yang ketat, empat calon akhir dipilih untuk merebut dua slot individu
yang akan berlatih di Star City selama 18 bulan. Selain Dr Sheikh Muszaphar,
senarai berkenaan turut menyaksikan kelibat Dr Faiz Khaleed, Mohammad Faiz
Kamaluddin dan Siva Vanajah. Selepas pihak jawatankuasa bermesyuarat, dua nama
dipilih iaitu Dr Sheikh Muszaphar dan Dr Faiz. Star City menjadi rumah kedua
mereka selama 18 bulan bagi memantapkan persediaan sebagai angkasawan ke
angkasa lepas.

Jika
ada yang perlekeh tugas tapisan ini nampak senang, sila rujuk ini:

Penapisan

Penapisan
1

Penapisan
2

Penapisan
3

Penapisan
4

Penapisan
5

Penapisan
6

Penapisan
7

Penapisan
8

Penapisan
9

Latihan dan persediaan

Jika
ada yang menganggap latihan angkasawan ini seperti kacang, sila telan balik
semua kacang anda. Latihan pertama mereka sebaik menjejak kaki ke pusat
tersebut adalah pendedahan terhadap segala bentuk teori dan navigasi angkasa
serta mempelajari bahasa Rusia selama empat jam sehari. Mereka kemudiannya
berdepan latihan fizikal yang agresif termasuk pernah menjalani ujian kemandirian
diri dalam cuaca sejuk melampau di Siberia awal tahun 2007. Mereka juga turut dilatih
bagaimana berdepan dengan suasana sejuk 30 darjah Celcius di bawah paras beku
sekiranya kapsul yang membawa mereka pulang mendarat di kawasan itu. Dr Faiz
dan Dr Sheikh Muszaphar juga perlu berhadapan dengan ujian kemandirian dalam
air termasuk dicampak ke Laut Hitam, sebagai persediaan berdepan dengan risiko
pendaratan kapsul yang sama. Mereka juga harus menjalani satu peringkat latihan
terapung pada kedudukan graviti kosong dalam penerbangan parabolik di pusat
latihan angkasawan tersebut.

Jika
ini saja sudah mencabar, jangan cakap latihan harian pula. Seperti angkasawan
lain, mereka perlu menjalani latihan rutin berenang dan berjoging sejauh lima
kilometer setiap hari. Calon angkasawan negara turut menjalani latihan di dalam
sebuah kolam yang dikenali sebagai hydrolab sedalam 15 meter dengan memakai
pakaian khusus yang dipanggil ORLAN. Tujuan utama latihan yang perlu dijalani
selama enam jam dalam satu sesi itu bertujuan mendedahkan angkasawan negara
kepada persekitaran sebenar tanpa graviti ketika berada di ISS termasuk melakukan
pergerakan di angkasa (EVA).

Pada
penghujung September 2007, Dr Faiz dan Dr Sheikh Muszaphar telah berlepas ke Agensi
Pentadbiran Aeronautik dan Angkasa Lepas Kebangsaan (NASA) di Houston, Amerika
Syarikat (AS), untuk mempelajari modul angkasa lepas NASA. Ini kerana sebahagian
ISS diuruskan oleh Rusia manakala sebahagian lagi oleh AS dan angkasawan negara
perlu berada di kedua-dua bahagian ISS semasa berada di sana. Selain saintis
Rusia dan Amerika, kedua-dua calon angkasawan ini turut menjalani latihan
bersama para saintis dari Agensi Angkasa Lepas Eropah (ESA) di Jerman bagi
mempelajari cara-cara untuk melaksanakan eksperimen saintifik di ISS.

Tempoh
tiga bulan terakhir sebelum berlepas ke angkasa lepas dianggap saat paling
mencabar memandangkan banyak latihan dilaksanakan. Nampak seperti satu
penderaan tetapi hakikatnya ia bertujuan untuk mengekalkan kestabilan fizikal
dan mental supaya prestasi dan kecergasan kedua-dua calon berkenaan tidak
terjejas. Malah, sebulan sebelum berlepas ke angkasa lepas, kedua-dua calon
angkasawan ini juga tidak dibenarkan keluar dari pusat latihan Yuri Gagarin
berdasarkan peraturan Agensi Angkasa Persekutuan Rusia (Roskosmos). Penat lelah
Dr Sheikh Muszaphar dan Dr Faiz bagaimanapun berbaloi apabila beliau dipilih
sebagai angkasawan pertama negara dengan doktor gigi dari TUDM ini pula
memainkan peranan sebagai angkasawan sokongan. Pemilihan ini diumumkan oleh
Perdana Menteri Tun Abdullah Ahmad Badawi pada September 2007. Kos untuk program
ini sebanyak RM105 juta atau $26 juta, satu angka yang dianggap membazir tetapi
dipertahankan pihak kerajaan kerana ia merupakan sebahagian daripada pembelian
Sukhoi.

ISS

Pada
10 Oktober 2007, Dr Sheikh Muszaphar bersama Yuri Malenchenko (Rusia), Peggy Whitson
(AS) dan Yi So-yeon (Korea Selatan) berlepas ke angkasa lepas dengan misi Soyuz
TMA-11. Semasa berada di ISS selama 10 hari, beliau menjalankan pelbagai
eksperimen seperti mengkaji ciri-ciri dan pertumbuhan sel kanser dan leukemia
serta mengkaji proses penghabluran pelbagai jenis protein dan mikrob.
Eksperimen membabitkan sel kanser dan leukemia bertujuan memberi manfaat kepada
bidang sains am dan penyeldikan perubatan. Manakala eksperimen penghabluran
pelbagai jenis protein dan mikrob pula untuk melihat bagaimana ia dapat
membantu industri tempatan. Untuk kelas pengajian secara langsung pula, Dr
Sheikh Muszaphar turut membuat demonstrasi bagaimana cecair dan objek berpusing
memberi reaksi bila ia berada dalam keadaan mikrograviti.

Memandangkan
beliau merupakan seorang angkasawan Muslim dan masa yang dipilih kebetulan pula
pada penghujung bulan Ramadan, Majlis Fatwa Kebangsaan turut menghasilkan
sebuah buku panduan bagi angkasawan beragama Islam semasa berada di angkasa
lepas. Buku panduan yang bertajuk Panduan Cara Beribadah di Stesen Angkasa
Lepas Antarabangsa ini menerangkan perkara seperti bagaimana hendak bersolat
dalam keadaan mikrograviti, bagaimana hendak mengesan arah kiblat dari ISS dan
isu berkenaan berpuasa di ISS. Dr Sheikh Muszaphar menyambut Aidilfitri bersama
krew ISS dan mengagihkan sedikit sate dan biskut raya untuk dikongsi bersama
mereka pada 13 Oktober 2007.

Selepas
berada di ISS selama 10 hari, beliau bertolak pulang bersama Soyuz TMA-10
bersama Yuri Kotov (Rusia), Fyodor Yurchikin (Rusia) dan Charles Simonyi (AS).
TMA-10 bertolak dari ISS pada 21 Oktober tetapi berdepan sedikit masalah semasa
hendak memasuki atmosfera bumi hingga memaksa ia mendarat di barat Arkalyk, 340
kilometer dari barat daya tempat pendaratan sebenar Kazakhstan. Apabila
Suruhanjaya Siasatan menyiasat perkara tersebut, kemasukan ini berlaku
berikutan kerosakan pada sebuah kabel pada panel kawalan kapal angkasa yang
bersambung dengan panel kawalan yang mengawal peralatan penurunan Soyuz.

Legasi

Sejak
kembali dari angkasa lepas, Dr Sheikh Muszaphar dianggap sebagai seorang
selebriti. Tetap bagi beliau, status itu langsung tidak memberi sedikit kesan
pun kepadanya. Ini kerana menurut beliau, pemergiannya ke angkasa lepas
bertujuan untuk memberi inspirasi kepada rakyat Malaysia terutama generasi muda
untuk berjinak-jinak dengan bidang sains terutama angkasa lepas. Bukan sekali
dua beliau dijemput memberi syarahan dan berkongsi pengalamannya semasa berada
di angkasa lepas bukan saja dalam negeri tetapi juga di luar negara seperti
Amerika Syarikat, Belanda dan Brunei.

Dan
minatnya terhadap dunia angkasa lepas masih menyala walaupun 12 tahun misinya
ke ISS. Ini termasuk seruan beliau kepada pihak kerajaan untuk meneruskan
program angkasawan kedua negara dan berharap sekiranya ia dapat diteruskan,
rakan lamanya dari Star City iaitu Dr Faiz kembali dipertimbangkan untuk
program itu. Pada tahun lepas, selepas mendengar rancangan Kementerian Sains,
Teknologi dan Inovasi yang merancang hendak menghantar angkasawan negara ke
angkasa lepas pada 2030, Dr Sheikh Muszaphar menyeru pihak kerajaan untuk
berkolaborasi dengan China di medan berkenaan.

Menurut
beliau, kerjasama sebegini amat menguntungkan kepada kedua-dua pihak dengan
beliau sendiri mempunyai hubungan baik dengan angkasawan mereka termasuk
angkasawan pertama China Yang Liwei. Dr Sheikh Muszaphar juga berharap
sekiranya program itu diteruskan, maka tidak salah jika seorang wanita dipilih
sebagai angkasawan kedua negara. Ini kerana beliau berpandangan pemilihan sebegini
memberi impak besar kepada kaum Hawa kerana individu tersebut sudah pasti akan
menjadi sumber inspirasi wanita untuk berjaya.

Dr
Sheikh Muszaphar juga tidak teragak-agak untuk memusnahkan semua mitos yang
menjadi mainan geng konspirasi termasuk bumi rata. Dakwaan sebegini bukan
sekali dua ditembak jatuh oleh ramai orang dari golongan cendekiawan
sehinggalah penulis The Patriots sendiri tetapi ia masih berdegil untuk hilang.
Terbaru, penyanyi Suhaimi Saad mencabar beliau membuktikan bahawa bumi itu
sememangnya sfera. Ini mendorongnya berkongsi pengalaman semasa berada ISS di
mana mereka mengelilingi bumi sebanyak 16 kali sehari. Menurut beliau, setiap
45 minit matahari terbit dan terbenam mengelilingi orbit dengan kelajuan 27,000
km sejam. Kenyataan Dr Sheikh Muszaphar ini turut disokong oleh Mufti Wilayah
Persekutuan Sahibus Samahah Dato Seri Dr Zulkifli Muhammad al-Bakri dan penjelajah
Grand Slam negara Muhamad Muqharabbin ‘Kobin’ Mokhtaruddin.

SUMBER

1.
Baldwin, Chris. (2007). First Malaysian in space tells of bumpy ride back.  Reuters. https://www.reuters.com/article/us-space-malaysian-idUSL2342625120071023

2.
Malaysiakini. (2018). Dr Sheikh: Work with China, send woman on 2030 space
mission. https://www.malaysiakini.com/news/449759

3.
Mei Zi, Tan. (2019). Challenged to prove Earth ‘not flat’, Angkasawan relates
spiritual experience in space.  Malay
Mail. https://www.malaymail.com/news/malaysia/2019/02/15/challenged-to-prove-earth-not-flat-angkasawan-relates-spiritual-experience/1723351

4.
Utusan Malaysia. (2007). Proses pemilihan dan latihan. http://ww1.utusan.com.my/utusan/info.asp?y=2007&dt=1010&pub=Utusan_Malaysia&sec=Laporan_Khas&pg=lk_07.htm

5.
Jailani, Wan Amsyar. (2019). Qobin sangkal dakwaan Suhaimi bahawa bumi ini
datar. Kosmo. http://www.kosmo.com.my/terkini/qobin-sangkal-dakwaan-suhaimi-bahawa-bumi-ini-datar-1.842783

6. AR, Zurairi. (2019). FT Mufti: Flat Earth conspiracy theory misguided, opposes irrefutable consensus. Malay Mail.  https://www.malaymail.com/news/malaysia/2019/02/18/ft-mufti-flat-earth-conspiracy-theory-misguided-opposes-irrefutable-consens/1724106


Bagaimana Rakyat Rom Membuktikan Kewarganegaraan Mereka?

Dunia pernah menyaksikan banyak empayar terbina dan Empayar Rom adalah salah satu contoh. Pada zaman kemuncaknya, luas keseluruhan Empayar Rom mencecah 4.4 juta km persegi – dengan sempadan utaranya terletak di Kepulauan Britain manakala sempadan selatannya pula di Mesir.

Walaupun keluasan tersebut tidaklah lebih besar berbanding beberapa empayar terdekat seperti Empayar Parsi (5.5 juta km persegi) dan Kekhalifahan Umayyah (11 juta persegi termasuk Rub’ al-Khali), ia masih relatif luas untuk ditadbir.

Bukan sekali mereka terpaksa bergerak dari satu sempadan ke satu sempadan untuk meredakan keka.ca.uan yang berlaku serentak. Contohnya pada tahun 270 Masehi, Maharaja Aurelian dihadapkan dengan suku Vandal di utara dan dalam masa yang sama perlu men.ang.ani Ratu Zenobia di Syria. Begitu juga halnya dengan Belisarius pada 533 Masehi. Panglima itu terpaksa mempertahankan kota Rome dari se.ra.ngan Vandal dan dalam masa yang sama, berp.er.ang di sempadan timur mel.awa.n Parsi-Sassanid.

Dalam empayar yang sedemikian besar, bukan mobiliti ket.en.ter.aan sahaja yang jadi menca.ba.r. Pentadbiran wilayah dan pengurusan manusia juga sama. Tambahan, Empayar Rom membezakan hak keistimewaan antara warganegara dan bukan warganegara. Sesama warganegara pun ada kelas-kelas yang berbeza, iaitu kewarganegaraan penuh (cives Romani) dan kewarganegaraan terhad (cives latini, cives socii dan cives provinciales).

Cives latini adalah kewarganegaraan yang diberikan kepada penduduk kota Latium (diberi sejak 340-an SM). Mereka menikmati beberapa keistimewaan seperti hak untuk mengikat kontrak, memiliki hartanah, mempunyai perkahwinan yang sah, perlindungan undang-undang, dan pengecualian dari cukai-cukai tertentu. Cuma sebagai bukan warganegara-penuh, mereka tidak dibenarkan mengundi kecuali setelah berpindah ke kota Rome secara kekal.

Cives socii dan cives provinciales pula masing-masing merujuk kepada kewarganegaraan yang diberikan kepada penduduk negara-negara bersekutu (socii, bermula sejak kurun ke-2 SM) dan wilayah-wilayah baru yang dibuka di luar Semenanjung Itali (provinciales, bermula c.48 SM). Secara umum, kewarganegaraan jenis ini dikurniakan atas tiga sebab utama; iaitu meluaskan wilayah, menambah bilangan t.ente.ra, dan melicinkan proses Romanisasi (khususnya di wilayah-wilayah barat seperti di Kepulauan Britain).

Pembahagian kelas kewarganegaraan ini bagaimanapun bubar pada tahun 212 Masehi selepas Marcus Aurelius Antoninus mengeluarkan Dekri Caracalla. Menerusi dekri tersebut, seluruh penduduk merdeka yang bernaung di bawah Empayar Rom diberikan kewarganegaraan penuh. Mereka bebas menikmati segala hak keistimewaan yang sebelum ini hanya dikhususkan buat warganegara Rom, dengan imbalan, kutipan cukai dan kerahan te.nte.ra empayar bertambah berlipat kali ganda.

Cuma persoalannya, sebelum Dekri Caracalla dikeluarkan, bagaimana rakyat Rom membuktikan kewarganegaraan mereka?

Pertama, ia dibuktikan menerusi nama. Nama rakyat Rom terdiri daripada tiga komponen, iaitu praenomen (nama individu), nomen (nama klan), dan cognomen (nama timangan). Sebagai contoh, nama Gnaeus Pompeius Magnus. Dengan hanya menyebut nama tersebut, rakyat Rom akan mengenal betapa Gnaeus Yang Agung berasal dari keluarga Pompeius. Jadi untuk mengesahkan kewarganegaraannya, pihak berkuasa hanya perlu merujuk kepada anggota klan berkenaan.

Untuk cara yang lebih formal, autoriti Rom juga bersiap dengan dua langkah lain iaitu bancian dan sijil kelahiran.

Rom dipercayai sudah pun membuat bancian seawal kurun ke-6 SM lagi, iaitu sewaktu pemerintahan Servius Tullius. Bancian Rom diambil pada setiap lima tahun. Prosesnya saling tidak tumpah seperti apa yang kita ketahui pada hari ini, iaitu lembaga pembanci ditubuhkan di wilayah pusat lalu dihantar ke seluruh pelosok wilayah Rom baik di Afrika Utara, Sepanyol, Jerman, Mesir mahupun sempadan Parsi.

Seperti biasa, bancian akan melibatkan senarai nama dan pemilikan hartanah untuk semakan cukai, jumlah populasi, dan pengesahan identiti. Dokumen bancian ini kemudian dibawa pulang ke Rome dan disimpan di dalam Kuil Saturn sebagai rujukan.

Dalam tempoh bancian, kesemua rakyat Rom diseru supaya pulang ke kampung halaman. Bagi yang gagal hadir semasa hari bancian, mereka akan dikenakan hu.ku.man berat termasuklah dip.enja.ra, dijual sebagai h.am.ba, dan dihu.ku.m bu.nu.h.

Untuk sijil kelahiran pula, ia mula diperkenalkan pada zaman Augustus Caesar sekitar tahun 4 Masehi. Dasar ini menuntut supaya setiap kelahiran baru didaftarkan kepada pegawai Rom dalam tempoh 30 hari. Bagaimana pun, dasar ini tidak bersifat man.da.tori dan kegagalan untuk mendaftarkan kelahiran tidaklah menc.abu.t status kewarganegaraan bayi tersebut.

Cuma bagi yang mendaftar, mereka akan diberikan sebentuk bongkah kayu berukir sebagai sijil kelahiran. Pada dokumen ini turut dipahat nama tujuh orang saksi. Saksi-saksi inilah yang nanti akan dipanggil oleh pihak berkuasa jika berlaku sebarang keraguan identiti atau pend.akw.aan undang-undang ke atas seseorang warganegara Rom.

Selain sijil kelahiran, Rom juga menyediakan dokumen pengenalan diri rasmi buat bekas h.am.ba dan veteran te.nt.era yang masing-masing disebut sebagai tabella manumissionis dan diploma civittais. Kandungan dua dokumen ini relatif sama seperti sijil kelahiran, cuma bezanya ia diperbuat daripada tembaga.

Disebabkan saiz dokumennya agak besar dan leceh untuk dibawa berjalan, autoriti Rom turut memberikan opsyen untuk memohon dokumen salinan yang lebih kecil – cukup kecil untuk dibawa ke sana ke mari khususnya bagi perjalanan jarak jauh.

Hal ini mencerminkan betapa walau dalam dunia tanpa kamera, imbasan cap jari dan biometrik sekalipun, tanda pengenalan diri seseorang cukup penting khususnya bagi Empayar Rom lebih-lebih dalam tradisi Kristian, tersisip kisah bancian yang melibatkan Siti Maryam di Baitul Laham.

RUJUKAN

Britannica, T. Editors of Encyclopedia. (25 November 2011). “Civitas”.

Iabate, Victor. (12 September 2018) In a World Without Technology. How Did a Roman Citizen Identify Himself? Ancient Origins.

The Data Administration Newsletter. (1 Mac 2014). Big Data and the Roman Census Approach


Pertempuran Gunung Pueh, Lundu 7 April 1973

DIKETIKA komunis bermaharajalela suatu waktu dahulu di Sarawak, adakalanya jumlah anggota keselamatan kita tidak mampu menandingi banyaknya operasi-operasi yang harus disertai.  Dan acapkali juga anggota dalam “simpanan” akan dikerahkan juga biarpun mereka masih lagi didalam “pantang” untuk bertempur kerana masalah disiplin dan sebagainya.

Dan berbicara tentang konteks ini sebenarnya terselit satu kisah pertempuran yang pernah terjadi di bumi Sarawak iaitu yang berlaku di Gunung Pueh, Lundu pada tanggal 7hb April 1973.  Ini kerana pertempuran ini melibatkan anggota tentera “bottle washer” kerana merekalah yang dihantar untuk menyertai satu operasi sulit di Lundu pada waktu itu.

Kesemuanya bermula apabila mendapat perkhabaran berita daripada unit risikan bagaimana seorang pemberi maklumat mereka iaitu seorang anak tempatan Lundu telah mati digantung di pokok oleh komunis.  Mungkin kerana rahsianya sudah bocor maka si komunis durjana akan cuba membalas dendam agar ianya mampu menjadi tauladan kepada penduduk tempatan agar tidak bersekongkol dengan Kerajaan.  Begitulah yang sering terjadi di ketika zaman komunis di mana-mana tempat di Malaysia suatu waktu dahulu.

Di dalam pada itu, maklumat dari unit risikan juga menyatakan bahawa akan ada segerombolan gerila komunis akan mendatangi satu lokasi di Gunung Pueh.  Melalui sumber juga turut menyatakan kekuatan musuh mungkin sekitar 30 ke 40 orang kesemuanya.  Bertindakbalas daripada maklumat itulah, Leftenan Kolonel Sabaruddin Sulaiman iaitu Pegawai Pemerintah Batalion 2 Rejimen Askar Melayu Diraja (RAMD) pada masa itu tidak mempunyai pilihan selain menghantar 12 orang anggota tentera “bottle washer” pelbagai pangkat ke Gunung Pueh serta merta.

Dengan diketuai oleh unit platun pada masa itu iaitu Kapten Hamid Awang yang turut diceritakan antara pegawai yang masih lagi di dalam “edah” kerana baharu sahaja dihadapkan ke Mahkamah Tentera telah diberikan tanggungjawab besar untuk memimpin unit platun ke Gunung Pueh.  Sekitar jam 4 petang pada maka tibalah platun ini ke lokasi yang diberikan dan tanpa berlengah mereka langsung membuat peninjauan perimeter di kawasan tersebut.

Jam 4 petang mungkin masih siang tetapi jika berada di hutan belantara sudah tentu keadaan sudah hampir gelap.  Dengan penuh berhati-hati mereka membuat tinjauan sehinggalah pada satu ketika iaitu apabila Prebet Taib bin Tawal bersama dengan rakannya, Sarjan Dollah merasakan ada sesuatu yang tidak kena pada longgokan balak yang ditebang di satu lokasi.  Naluri seorang askar yang sudah biasa dengan keadaan hutan sudah tentu mempunyai pengalaman tentang keadaan sekeliling mereka maka kedua-duanya telah mula merangkak secara senyap menghampiri satu tempat di dalam hutan.

Ternyata gerak hati mereka benar belaka bahawa dihadapan mereka dapat dilihat dengan jelas ada empat gerila komunis sedang berehat tetapi tetap siaga dengan senjata mereka.  Cuma kelibat Prebet Taib dan Prebet Dollah tidak disedari oleh empat komunis ini.  Makanya kedua-dua anggota platun ini bertindak bijak dengan berundur seketika untuk kembali ke pegawai mereka iaitu Kapten Hamid Awang tentang letak duduk hal sebenarnya.

Usai mendapat informasi daripada Prebet Taib itulah pegawai Kapten Hamid Awang telah mengambil keputusan untuk kembali ke kem namun setelah berbincang sesama anggota unit platun ternyata kesemuanya bersetuju untuk menghapuskan gerila komunis pada hari itu juga.  Ini kerana mereka mengetahui bahawa kumpulan komunis tidak pernah tetap pada satu lokasi sahaja dan sering berpindah randah untuk mengaburi jejak mereka.  Jadi ini adalah peluang sekali sahaja yang akan diambil biarpun mereka mengetahui nyawa juga yang akan menjadi taruhan kelak.

Strategi diatur dengan sekemas mungkin dan pada masa itulah Prebet Taib telah diberikan satu tugas yang berat biarpun hanya seorang prebet tetapi menjadi ketua unit platun oleh Kapten Hamid Awang.  Pada masa itu platun seramai 12 orang telah dibahagikan kepada dua kumpulan iaitu kumpulan perubatan semboyan dan serangan.  Kumpulan serangan dianggotai sendiri oleh Kapten Hamid Awang, Sarjan Dollah dan Prebet Taib yang mana merupakan barisan hadapan serangan pada masa itu.

Di dalam suasana sudah hampir malam mereka kembali semula ke lokasi di mana empat komunis sedang berehat tadi.  Dengan penuh berhati-hati akhirnya setelah siaga semuanya, Prebet Taib terus menembak ke arah empat komunis itu.  Maka bermulalah episod berbalas tembakan antara kedua-dua pihak membelah suasana hening dan kelam Gunung Pueh.

Ada satu ketika, Prebet Taib telah bertindak berani dengan melompat langsung ke kawasan musuh dan dikala itulah beliau umpama singa lapar telah menghayun senjatanya tepat ke kepala tiga orang komunis tanpa mereka mampu untuk membalas serangannya.  Di dalam keadaan riuh itu juga diceritakan Prebet Taib hilang pertimbangannya sehingga beliau terperosok jatuh ke tanah dengan posisi terlentang.  Dengan posisi sedemikian, Prebet Taib sebenarnya terdedah kepada serangan tiga komunis yang sebenarnya belum mati lagi akibat hayunan senjata beliau sebaliknya salah seorang daripada komunis itu mampu berdiri dan sudah siaga untuk membedalnya.

Namun belum sempat berbuat apa-apa, Kapten Hamid Awang sudahpun menghalakan bedilan peluru M79 dari posisi belakang komunis tersebut yang akhirnya rebah betul-betul diatas Prebet Taib yang terlentang pada masa itu.  Malah Kapten Hamid turut tidak melepaskan dua lagi rakan komunis yang masih hidup walau cedera sehingga kesemua mereka mati cuma seorang sahaja komunis yang berjaya meloloskan diri dengan terjun ke sungai yang berhampiran.

Setelah memastikan bahawa tiada lagi saki baki komunis yang ada akhirnya di dalam kegelapan malam mereka menjumpai sekujur tubuh kaku di atas puing balak. Dan kesemua mereka terpaksa menelan segalanya apabila sekujur tubuh yang kaku itulah Prebet Ali, salah seorang daripada unit platun yang baru berusia 19 tahun telah tewas di dalam pertempuran tersebut.

Pertempuran di Gunung Pueh pada tanggal 7 April 1973 ini menyaksikan 12 anggota RAMD berperang berhabis-habisan dengan empat gerila komunis dengan tiga orang komunis mati ditembak dan seorang anggota keselamatan Malaysia gugur sebagai bunga bangsa.  Mereka turut berjaya merampas tiga laras senjata automatik berserta peluru dan peralatan lain.

Atas kecemerlangan tugasan mereka, Kapten Hamid Awang yang berasal dari Kuala Trengganu telah dianugerahkan pingat Seri Pahlawan Gagah Perkasa (SP) di ketika berusia 26 tahun manakala Prebet Taib bin Tawal, anak kelahiram Ayer Molek, Melaka menerima penganugerahan Pingat Gagah Berani juga pada usia yang masih muda remaja lagi. Kedua-duanya menerima penganugerah dari Yang Dipertuan Agong Malaysia pada tahun 1974.

Walau dikategorikan sebagai anggota tentera “bottle washer” atau bermasalah disiplin namun hakikatnya kesemua mereka adalah barisan anggota keselamatan yang akan tetap berjuang selagi kudrat masih ada untuk keamanan negara Malaysia.  Semangat perjuangan yang tidak akan luntur kerana biar putih tulang jangan sesekali putih mata.

Lest We Forget.

-HB-

#KamekSayangSarawakBah!

Rujukan:


Shuttle Angkasa – Komuter Angkasaraya

Ketika saya berada di bangku sekolah, saya amat teruja dengan Shuttle angkasa yang dikendalikan oleh Amerika Syarikat. Buku teks sains sekolah mesti menyebut pesawat angkasa ini, dan agak tidak adil kerana pada waktu itu kurang maklumat mengenai kapal angkasa lain seperti Soyuz dari Russia.

Pengorbit Shuttle adalah kenderaan angkasa lepas yang sangat agung. Tapi yang paling saya tidak dapat lupakan apabila mengetahui musibah yang berlaku keatas 7 orang angkasawan yang merupakan krew shuttle Columbia musnah ketika kemasukan semula ke atmosfera setelah selesai misi STS-107 pada Februari 2003. Bayangan insiden Challenger pada tahun 1986 juga kembali menghantui komuniti sains angkasa lepas.

Saya masih ingat lagi imejan bagaimana pesawat angkasa lepas tersebut berkecai menjadi pecahan bebola api, dan bagaimana bangkai pesawat tersebut ditemui di ladang-ladang sekitar Texas.

Waktu insiden tersebut boleh dikatakan waktu merudumnya teknologi angkasalepas.

Tapi cukup darihal insiden tragis tersebut.

Artikel ini akan membawa anda mengenal apa itu Shuttle.

Bentuknya seperti sebuah pesawat, dengan pelancarannya ke orbit memerlukan dua roket pendorongan dan satu tangki bahan api luaran yang berwarna oren yang sangat ikonik benar-benar menggagumkan. Di dalam filem, didalam buku teks sekolah jelas shuttle ini adalah ikon angkasalepas.

Namun era Shuttle telah pun berakhir pada tahun 2011 dan ia adalah disebabkan usianya yang sudah lanjut malah khidmatnya melangkaui jangka hayat asal kerana telah menabur bakti sejak penghujung era perang Dingin lagi.

Ujian penerbangan orbital sistem pengangkutan angkasa lepas ini bermula pada tahun 1981 yang memperlihatkan Shuttle pertama Enterprise menjadi pelantar ujian pelancaran, penerbangan ke orbit dan pendaratan.

Hasil dari kejayaan Enterprise telah melahirkan 4 kenderaan angkasa lepas orbital yang berfungsi sepenuhnya yakni Columbia, Challenger, Discovery dan Atlantis. Menggantikan Challenger yang musnah ketika pelancaran adalah Endeavour menjadikan sejumlah 5 pesawat orbital lengkap dengan kompleks roket pendorongan dan tangki bahan api.

Program shuttle asalnya datang dari keperluan militer angkatan udara AS yang memerlukan satu sistem pengangkutan angkasa lepas guna semula yang mampu membawa beban bayar berupa satelit pengintipan, selain pada masa sama dapat melakukan tugasan pemintasan satelit komunikasi atau satelit pengintipan musuh di orbit, pengeboman dan pengintipan udara.

Ini menghasilkan konsep X-20 dibawah kelolaan firma Boeing namun ia tidak direalisasikan.

Idea ini berterusan di perbaiki dan diuji dibawah program X kendalian NASA sejak era 50an hinggalah kehendak politikal AS berjaya menyalurkan dana bagi membangunkan program Shuttle yang mana ia menjadi sistem pengangkutan angkasa lepas yang trampil untuk dekad berikutnya.

Shuttle ini sepanjang hayatnya selama 30 tahun berkhidmat dalam segmen angkasa lepas telah melaksanakan pelbagai misi di orbit, dari menempatkan teleskop angkasa Hubble dan teleskop X-ray Chandra di orbit, melakukan misi selengaraan dan baikpulih satelit, pelancaran prob tanpa pemandu antara planet atau satelit, melaksanakan kajian dan eksperimentasi saintifik dengan modul Spacelab dan Spacehab dan di dekad akhir hayatnya sebagai pengangkut modul-modul stesen angkasa lepas antarabangsa, sebagai “standby” bagi operasi menyelamat krew ISS, sebagai pengangkut kargo bagi kegunaan kajian saintifik, selengaraan dan baikpulih stesen angkasa ISS sehingga penerbangan akhir shuttle Atlantis pada tahun 2011.

Shuttle angkasa ini sebenarnya merujuk kepada kompleks pesawat angkasa lepas, sistem roket pendorongan bahan api pepejal (SRB), tangki bahan api luaran dan bukan pesawat pengorbit semata-mata.

Ketiga-tiga kompleks ini membentuk shuttle angkasa, yang mana roket pendorongan bahan api pepejal dan tangki bahan api luaran yang dicantumkan bersama dengan pesawat angkasa pengorbit digunakan sebagai pemacu yang akan meluncurkan ia ke angkasa lepas melawan tarikan graviti Bumi.

Dengan kemampuan mengorbit sehingga 600km dari permukaan bumi, Shuttle ini diluncurkan ke angkasa dengan bantuan dua roket pendorongan yang mana kompleks ini melibatkan pengunaan dua SRB yang mampu menghasilkan kuasa tujahan berjumlah 12 500kN pada setiap satunya yang membakar bahan api roket pepejal ammonium perchlorate selama 124 saat, digandingkan dengan 3 roket pendorongan pada pesawat pengorbit yang menjana tujahan dengan pembakaran bahan api oksigen dan hidrogen cecair yang di bekalkan dari tangki bahan api luaran, menghasilkan tujahan berjumlah 5250kN selama 480 saat yang mampu mencecah kelajuan 7743 meter per saat.

Apa yang sangat menarik adalah, Shuttle ini mempunyai kembar komunisnya yang mendiami Kesatuan Soviet dan dipanggil Buran dengan kompleks roket tujahan Energiya. Walaubagaimanapun nasib Buran tidak sebaik Shuttle kerana programnya terhenti sebaik berlakunya kejatuhan komunisme Soviet dan pengakhiran Buran serta roket Energiya nya lebih buruk dan sadis.

Dengan berakhirnya era pengunaan Shuttle, misi ke angkasalepas, terutamanya ke stesen angkasa antarabangsa diambil alih oleh Soyuz, dan perlahan-lahan kapal angkasa generasi baharu mula diperkenalkan.

Kini menggantikan Shuttle adalah Soyuz yang sangat murah dari segi kos pengoperasian, dan kapal angkasa keluaran syarikat komersial seperti Dragon yang dihasilkan oleh SpaceX dan Cygnus yang dihasilkan oleh Orbital Science Corporation (OSC), Orion, HTV dan ATV dan lain-lain kenderaan angkasa lepas generasi baharu.

Namun kesemuanya tidak dapat menandingi shuttle sehingga hari ini.

FJ

dokumentari oleh NASA mengenai shuttle

laman rasmi NASA dengan tumpuan pada sejarah program shuttle sepanjang 30 tahun perkhidmatannya


Tomoe Gozen: Satu-Satunya Samurai Wanita Dalam Sejarah

Apabila sebut tentang samurai, mesti kita bayangkan lelaki Jepun yang mahir menggunakan pedang samurai dan berjuang demi taat kepada tuannya sehingga titisan darah terakhir. Tapi, korang tahu tak ada seorang wanita Jepun ini sanggup menjadi samurai dan berjuang bersama-sama samurai lain walaupun berlainan jantina? Ya, samurai wanita ini wujud dan namanya ialah Tomoe Gozen!

Kisahnya bermula pada abad ke-12 Masihi, di mana golongan wanita berkelas samurai dilatih untuk menggunakan pedang, naginata (batang kayu yang di hujungnya terdapat bilah lengkung), dan busur panah. Dari latihan sebegini, wujud golongan pahlawan wanita bergelar sebagai onna bugeisha, tapi tugas mereka hanyalah mempertahankan diri sendiri dan rumah semasa berlakunya serangan musuh.

Namun, wanita bernama Tomoe Gozen ini berbeza dengan pahlawan wanita lain. Mengikut catatan bernama Heike Monogatari yang mencatatkan tentang Perang Genpei pada akhir abad ke-12 Masihi, Tomoe adalah samurai yang berkhidmat di bawah daimyo bernama Minamoto Yoshinaka. Beliau dikatakan sangat tangkas bertempur dan mempunyai kekuatan setara 1,000 orang samurai, sehingga berjaya menumbangkan musuh dengan mudah.

Bagi sejarawan Jepun, Tomoe dan Yoshinaka mempunyai hubungan lebih erat selain hubungan daimyo-samurai. Sebaliknya, Tomoe ialah isteri atau gundik Yoshinaka. Ketika Pertempuran Awazu pada tahun 1184, tentera Yoshinaka yang berjumlah 300 anggota diserang teruk oleh tentera Yoshitsune berjumlah 6,000 anggota, sehingga berbaki 5 orang saja termasuklah Tomoe.

Di saat-saat getir sebegitu, Yoshinaka memberi arahan kepada Tomoe agar meninggalkan medan tempur. Menurutnya, beliau akan dicalit malu jika mati di sisi seorang wanita. Arahan tersebut dipatuhi dengan berat hati oleh Tomoe, yang terlebih dahulu berjaya memenggal kepala salah seorang pahlawan musuh. Sejak peristiwa hitam itu, nama Tomoe hilang dari sejarah dan nasib hidupnya menjadi tanda tanya ramai pihak.

Terdapat tiga versi tentang pengakhiran hidup Tomoe. Pertama, beliau mengalami kekalahan di tangan Wada Yoshimori dan dipaksa menjadi gundiknya. Kedua, Tomoe memulakan hidup baru sebagai rahib wanita. Ketiga, Tomoe diceritakan telah membalas dendam bagi pihak Yoshinaka dengan membunuh musuhnya. Selepas selesai melunaskan dendam, beliau membawa kepala tuannya lalu terjun ke dalam laut sekaligus menamatkan riwayat hidupnya dalam keadaan melindungi kepala tuannya dari diapa-apakan musuh.

Walaupun hanya sumber bertulis saja untuk membuktikan kewujudan Tomoe Gozen tanpa bukti fizikal, beliau menjadi ikon pahlawan wanita yang masih dikenang sampai sekarang. Legasinya masih dipelihara melalui media seperti anime, manga, dan permainan video.

Kalau korang berminat dengan sejarah Jepun seperti di atas, kami merasakan buku terbaru kami, KITAB TAMADUN JEPUN paling sesuai untuk bacaan korang! Boleh beli di Shopee kami sempena jualan PASCA-PBAKL:


Masyarakat Tokyo Sewaktu Pra-Perang Dunia Kedua

Pada 8 Disember 1941, Jepun telah melancarkan kempen “Greater East Asia Co-Prosperity Sphere” atau “Kawasan Kemakmuran Besama Asia Timur Raya” menerusi serangan ke atas markas Tentera Laut Amerika Syarikat di Pearl Harbour. Dengan itu, Jepun telah mengisytiharkan perang ke atas Amerika Syarikat yang dilihat sebagai kuasa dominan di Pasifik.

Kita mudah terlepas pandang apabila melibatkan soal peperangan kerana kita hanya melihat satu aspek peperangan iaitu faktor serangan dan kesan terhadap kawasan serangan. Penulis ingin meletakkan perspektif baru kepada pembaca untuk meneliti situasi di bandar Tokyo semasa pra-Perang Dunia Kedua melalui latar masyarakat mereka.

Sebelum 8 Disember 1941 lagi, Tentera Empayar Jepun telah lama berperang menerusi penjajahan ke atas China. Penulis meletakkan perkataan “China: bagi memudahkan pengulasan kerana Jepun juga berperang dengan Qing-China dan beberapa daerah di China. Peperangan dengan China pada 1937 yang digelar sebagai “The China War” atau “Perang China” bermula di Jambatan Marco Polo berdekatan dengan Beijing.

Peperangan bukan murah dan mempunyai kos. Barangan-barangan mewah di Tokyo ‘hilang’ dan barangan komoditi seperti beras semakin berkurangan walaupun Jepun sendiri mengeluarkan beras menerusi kawasan perkampungan mereka di luar Tokyo. Bandar-bandar metropolitan di Jepun termasuk Tokyo terpaksa menggunakan sistem kupon untuk menghadkan pembelian makanan. Kualiti sayur dan daging turut menurun terutamanya di kedai-kedai di Ginza yang terkenal dengan kualiti makanan yang amat tinggi.

Bagi memasak, masyarakat Tokyo terpaksa menggunakan kayu arang disebabkan sekatan ekonomi oleh Amerika Syarikat terhadap beberapa komoditi yang penting seperti besi dan petroleum. Ini memaksa kerajaan Jepun untuk menghadkan penggunaan petroleum dan arang batu hanya untuk kegunaan ketenteraan.

Kehidupan di bandar-bandar utama menjadi kelam dan sayu. Masyarakat elit Jepun yang suka akan fesyen kebiasaannya akan memakai kimono yang berwarna-warni atau sut dari Barat kini cuba untuk tidak menonjolkan diri. Menurut novelis terkenal Nagia Kafu, beliau menggambarkan Tokyo sebagai bandar yang sunyi dan tiada aktiviti pada waktu malam. Beliau menambah dalam diari catatan beliau, masyarakat Tokyo berpakaian lama dan wanita yang tidak mempunyai sebarang solekan. Pada sebelah malam, tiada lampu yang dipasang dan jalan-jalan Tokyo akan bergelap.

Disebabkan peperangan dengan China, slogan “Zeitaku wa Tekida” atau “Kemewahan adalah musuh” dan “Bangsa Jepun yang sebenar tidak leka dengan kemewahan” di pasang sekitar Tokyo. Lebih mencuit hati apabila ada artis graffiti yang mengubah slogan tersebut kepada “Zeitaku wa Su-Tekida” atau “Kemewahan amat Indah” sebagai tanda protes terhadap kempen ini.

Kempen-kempen ini diterajui oleh sukarelawan dari persatuan wanita yang patriotik. Mereka akan mengecam wanita yang memakai pakaian yang mewah dan bersolek serta memakai cermin mata bersalut emas yang merupakan kebiasaan pada ketika itu. Wanita yang memakai pakaian mewah akan dilabel individualistik dan memuja Barat. Situasi ini diolah Nagai Kafu sebagai memburu ahli sihir atau lebih terkenal dengan frasa “witch hunting”.

Selain itu, setiap premis yang menjual barangan harian akan diperhatikan oleh ejen perisikan Tentera Empayar Jepun yang bertugas dibawah Cawangan Pertahanan Empayar Jepun. Pelanggan hanya mampu membeli satu barang pada satu-satu masa untuk mengurangkan perbelanjaan secara berlebihan. Pada tahun 1935, syarikat seperti Shiseido mempraktikkan penggunaan wanita yang membantu para pelanggan untuk bersolek. Dan ini meningkatkan jumlah jualan mereka. Ini kerana pada awal tahun sebelum 1935 lagi, Tentera Empayar Jepun sibuk melancarkan perang terhadap beberapa kawasan di China.

Pengurangan pembelian barangan ini dibuat oleh kerajaan Jepun untuk memindahkan barangan-barangan dari pasaran domestik dan disalurkan ke tentera mereka di China dengan nama ‘Pakej Waktu Perang”. Pakej ini dipenuhi dengan snek, sapu tangan, pensel, buku catatan. Ini bertindak sebagai peningkat moral tentera mereka yang jauh dari tanah air.

Masyarakat Jepun juga terkenal dari sudut hiburan. Pada petang 31 Oktober 1940, malam sebelum kelab malam dan dewan tari-menari diharamkan, setiap dewan tari-menari dipenuhi dengan lelaki dan perempuan, menari untuk kali terakhir berlatarbelakangkan muzik jazz. Surat khabar Asahi mengambarkan situasi ini seperti “kentang yang direbus di dalam periuk, kerap berlaga sesama sendiri”. Penulis pernah mengunjungi beberapa kawasan di bandar Tokyo yang amat terkenal dengan budaya jazz dan musik tradisional. Mereka mengasimilasikan musik tradisional dengan elemen moden agar kekal relevan dengan arus permodenan.

Tarian merupakan sesuatu yang popular dikalangan masyarakat pra-Perang Dunia Kedua di Tokyo. Penari professional yang kebanyakanya adalah wanita memenuhi pentas sejak tahun 1938 lagi. Namun, disebabkan peperangan, jumlah mereka berkurangan. Kebanyakan mereka akan bekerja di kilang-kilang senjata dan jentera berat.

Informasi adalah komoditi. Rakyat Jepun akan beratur panjang untuk membaiki radio mereka bagi mendengar situasi peperangan yang berlangsung. Namun, ada juga yang tidak berpuas hati kerana kerajaan Jepun yang ketika itu dibawah pimpinan Konoe Fumimaro menghadkan maklumat berkaitan peperangan. Beliau akan digantikan dengan seseorang yang terkenal dengan nada yang membosankan iaitu Tojo Hideki. Namun, masyarakat Jepun tetap optimis, mereka akan menang berdasarkan informasi yang terhad. Konoe Fumimaro bagaimanapun, hanya dapat menahan marah apabila Jepun menyerang Amerika Syarikat kerana beliau sedar bahawa Jepun akan kalah, begitu juga dengan Nagai Kafu.

Penulis ingin membawa pembaca untuk melihat situasi sebenar yang dilalui oleh masyarakat Jepun ketika itu. Dalam satu lawatan kajian ke Jepun, penulis sempat berbual dengan masyarakat Jepun. Salah satu daripada mereka merupakan lulusan dari university terkenal Amerika Syarikat yang menyelar tindakan Jepun yang dianggap tidak bersedia untuk peperangan. Namun, walaupun tidak menyokong tindakan kerajaan Jepun ketika itu, beliau tetap menghormati Maharaja Jepun dan konstitusi Jepun. Dengan nada patriotik, penulis diingatkan oleh beliau untuk menghargai nilai kemerdekaan. Penulis hanya mampu merenung jauh.

Rujukan:
Pembacaan Awal yang disarankan:
1)	Japan 1941: Countdown to Infamy, Eri Hotta

Pembacaan Lanjutan:
1)	Capital Cities at War, Jay Winter dan Jean-Louis Robert


Perang Empayar Melayu-Chenla (Khmer-Kemboja)

Jayavarman II dikenali sebagai pengasas Angkor dengan mengisytiharkan dirinya bebas dari satu kuasa besar Asia Tenggara. Kuasa ini dikenali sebagai The Emperor of Southern Seas oleh catatan-catatan pengembara China dan Maharaja of Thousands Islands oleh para pedagang Arab dan Parsi. Tidak ramai tahu tentang peperangan yang telah terjadi di Indochina melibatkan kuasa ini,Srivijaya dengan Chenla, iaitu kerajaan awal orang Khmer sebelum wujudnya Angkor.

Saya telah merujuk kepada empat sumber yang menceritakan kejadian yang sama,berlaku kira-kira 1200 tahun dahulu di Indochina, melibatkan sebuah kerajaan besar Melayu dengan kerajaan terawal orang Khmer iaitu dikenali sebagai Chenla dalam rekod-rekod pengembara dan imperial China.

Sumber-sumber tersebut ialah:

1) Kitāb al-Masālik w’al- Mamālik oleh Ibnu Khordadbeh 870 Masehi
2) Muruj adh-dhahab wa ma’adin al-jawahir oleh Masudi 947 Masehi
3) Akhbar al-Sind wal-Hind oleh Sulayman al-Tajir 851 Masehi
4) Silsilat al-tawarikh oleh Abu Zayd Hasan Ibn Yazid Al-Sirafi 916 Masehi

Dalam keempat-empat sumber di atas terdapat rekod tentang peperangan antara Srivijaya dengan Chenla disebabkan oleh berita yang diterima oleh maharaja Srivijaya berkenaan sikap angkuh seorang raja Khmer yang muda. Raja Chenla itu mengatakan dengan angkuhnya di hadapan khalayak bahawa dia ingin melihat kepala Maharaja (pemerintah Emperium Srivijaya) di hadapannya.

Apakah yang dilaporkan oleh Sulayman?

Keempat-empat sumber di atas mengandungi konsep cerita yang sama, jadi eloklah diambil salah satu rekod dari empat sumber terbabit. Saya mengambil rekod dari Sulayman al-Tajir dan disebut semula dalam Muruj adh-dhahab wa ma’adin al-jawahir oleh Masudi yang ditulis pada abad ke-10 Masehi:

Raja Zhenla (Chenla) berkata kepada para menterinya: “Saya mempunyai satu hajat: untuk melihat kepala Maharaja di hadapan saya di sebuah talam.”

Hasrat raja itu bergerak dari mulut ke mulut, dan akhirnya sampai ke telinga Maharaja sendiri. Maharaja pun mengambil keputusan untuk berpura-pura memulakan satu ekspedisi pelayaran untuk memantau seluruh jajahannya,namun kemudian Maharaja belayar secara langsung menuju ke Zhenla. Maharaja tidak mempunyai masalah dalam belayar menerusi sungai menuju ke arah ibukota, memasuki istana dan menangkap raja Zhenla tersebut.(Maharaja berkata):

“Anda telah menyatakan hasrat untuk melihat kepala saya di hadapan anda di atas sebuah talam.(Maharaja menyambung):

“Jika anda berkata anda mahu merebut negara saya, saya akan melakukan perkara yang sama kepada anda. Tetapi oleh kerana anda hanya melahirkan keinginan yang satu ini,saya akan berpuas hati untuk memberikan anda layanan yang sama, yang anda ingin cuba pada saya.”

Kemudian raja Zhenla itu pun dipancung, dan Maharaja memerintahkan Perdana Menteri untuk mengisytiharkan seorang raja baru. Kemudian Maharaja segera pulang ke tempat asalnya tanpa mengambil apa-apa pun malah mengarahkan orang-orangnya juga berbuat demikian.

Kekuatan Srivijaya ialah 1000 buah kapal perang dengan kekuatan dari sebelah Chenla dianggarkan lebih 50,000 askar dan 1000 hulubalang istana.

KESIMPULAN

Terdapat beberapa kesimpulan dari peristiwa bersejarah ini.

1) Kekuasaan Maharaja yakni pemerintah Srivijaya amat digeruni ketika itu.

2) Emperor Melayu ketika itu memang licik,bijak,rockstar dan badass.Tidak seperti sesetengah orang Melayu yang apologetik, inferior, dungu, lembik, pengecut dan suka menyalahkan bangsa sendiri sebagai escapism pada hari ini.

3) Kita boleh lihat kebenaran teori Srivijaya bukan sebuah kuasa imperialisme yang mengikut model Barat tetapi gaya imperialisme tempatan yang berpaksikan ‘big trading network system’ atau sebuah konglomerat maritim yang bersekutu. Buktinya, Maharaja hanya meninggalkan Chenla selepas membunuh rajanya,tanpa mengambil apa-apapun atau bahkan menjarah kerajaan Khmer Itu. Apa yang Maharaja hendak ialah perdagangan dua hala dengan Chenla, dengan Chenla membekalkan produknya kepada empayar, dan kemudian empayar memperdagangkannya ke China atau India.

4) Maharaja tidak berselera untuk mengambil pusing pentadbiran Chenla. Buktinya Maharaja mengarahkan menteri Chenla melantik raja baru. Dalam kes ini kemungkinan besar adalah Jayavarman I.

5) Chenla wujud lebih dahulu dari Angkor dan Angkor Wat yang terkenal itu. Jadi Srivijaya memang lejen.

Tidak tahu bukan bermakna tiada.Yang penting mengkaji dengan pemikiran positif. Sejarah Melayu bukan sesempit dari Perlis sehingga ke Sabah. Sejarah Melayu bukan bermula dari zaman Kesultanan Melaka atau kedatangan Agama Islam. Islam melengkapkan lagi sikap berdikari dan kesusilaan bangsa Melayu, sepertimana catatan era dinasti Sui lama sebelum kedatangan agama Islam yang suci:

“…mereka menganggap tangan kanan sebagai suci dan tangan kiri sebagai tidak suci. Mereka mencuci setiap pagi, membersihkan gigi mereka dengan kepingan kecil kayu, dan tidak gagal untuk membaca atau membaca doa mereka…”

Sebab itu mereka memilih agama Islam, kerana agama ini mengajarkan kesusilaan yang sesuai dengan jiwa mereka.

~Srikandi


Kes Sunny Ang – Perbicaraan Kes Bµnµh Tanpa Mαyαt Pertama Di Malaysia

Jika anda menjadi seorang pe.mb.µn.µh, anda akan sedaya upaya cuba melupuskan m.a.yat. Tak kiralah apa cara sekalipun samada tanam di tempat paling sunyi atau membakar m.αy.αt tersebut, anda yakin bahawa jika tiada mα.yαt itu bermaksud bukti paling penting telah dihapuskan, maka anda akan terlepas.

Kita juga mungkin pernah mendengar frasa yang mengatakan tiada mα.yαt, tiada p.em.bµ.nµh.an  (no body, no m.ur.der). Ini merupakan satu prinsip ortodoks yang pernah dipakai dalam undang-undang jenayah bµ.nµh.

Pada 1661, tiga sekeluarga telah dijatuhi hukuman m.αti kerana didapati bersalah m.emb.µ.nµh majikan mereka, William yang dilihat telah hilang setelah keluar dari rumahnya. Kejadian ini berlaku di Glocestershire, England.

Walaupun mayαt William tidak pernah dijumpai, pihak juri yakin bahawa ketiga-tiga tertuduh bersalah dalam membµ.nµh William kerana kenyataan yang bercelaru, saling tuduh-menuduh antara mereka dan kewujudan motif yang kuat.

Dua tahun berikutnya, William tiba-tiba muncul kembali di kampungnya, bukan sebagai hantu, tetapi beliau sememangnya masih hidup dan tidak dibµ.nµh. Dia mendakwa telah diculik dan kemudiannya dijual sebagai hamba di Izmir, Turki yang pada waktu itu di bawah Turki Uthmaniyyah.

Maka dari kisah itulah, prinsip no body, no m.ur.der ini dipakai sejak sekian lamanya. Malah Sir Mathew Hale (1609 -1676), seorang hakim British pernah bertegas bahawa beliau tidak akan mensabitkan pertuduhan bµnµh ke atas suspek melainkan m.αy.αt mangsa ditemui. Ini bagi mengelakkan salah laksana keadilan seperti yang berlaku dalam kes William tadi.

Zaman berubah, prinsip juga berubah

Namun, prinsip no body,no m.ur.der ini tidak lagi terpakai dalam zaman moden. Meskipun dalam kes p.em.bµ.nµh.an , penemuan m.αy.αt mangsa adalah satu kejayaan penting, namun kegagalan untuk menemuinya tidak bermaksud pihak pendakwa telah gagal membuktikan kes.

Jika prinsip ini masih digunakan, ianya amat berbahaya kepada masyarakat. Penjahat akan tidak berasa takut untuk membµ.nµh kerana mereka percaya bahawa jika m.αy.αt berjaya dilupuskan, mereka akan terlepas dari hukuman m.αti.

Maka dengan itu, prinsip ini tidak lagi terpakai, malah ada beberapa kes di dunia ini yang menunjukkan pihak pendakwaan berjaya membuktikan p.em.bµ.nµh.an  walaupun m.αy.αt tidak pernah dijumpai.

Perbicaraan kes b.µn.µh tanpa m.αy.αt pertama

Kes Sunny Ang berlaku di Singapura pada Ogos 1963, ketika Singapura masih merupakan sebahagian daripada Malaysia. Kes ini merupakan ‘landmark case’ yang menetapkan bahawa p.em.bµ.nµh.an  dapat dibuktikan walaupun m.αy.αt tidak ditemui. Bagaimana caranya?

Dalam keadaan tiada m.a.yat, agak sukar bagi pihak pendakwaan untuk membuktikan wujudnya jenayah bµ.nµh, sebagai contoh, menikam mangsa menggunakan pisau di perut. Oleh itu, pihak pendakwaan akan menggunakan sepenuhnya fakta relevan yang boleh mengaitkan tertuduh dengan kesalahan tersebut.

Dalam kes Sunny Ang, pihak pendakwaan telah bergantung sepenuhnya kepada keterangan bersandarkan keadaaan (circumstantial evidence) dalam membuktikan kes mereka. Apa itu circumstantial evidence?

Secara mudahnya, keterangan bersandarkan keadaan bermaksud fakta-fakta yang dapat diperoleh melalui persekitaran yang secara tidak lansung membawa kepada satu kesimpulan atau inferens bahawa tertuduh sememangnya bersalah.

Keterangan bersandarkan keadaan berbeza denga keterangan lansung. Keterangan lansung tidak memerlukan mahkamah membuat kesimpulan akhir kerana keterangan itu sendiri adalah satu kesimpulan. Sebagai contoh, seorang saksi yang melihat tertuduh menikam mangsa menggunakan pisau. Ini adalah jelas tanpa memerlukan kesimpulan dari mahkamah.

Oleh sebab itulah, keterangan bersandarkan keadaan ini meliputi pelbagai aspek. Elemen seperti motif, persediaan, perwatakan tertuduh, hubungan tertuduh-mangsa dan kesan cap jari merupakan antara contoh keterangan bersandarkan keadaan.

Sebagai contoh, jika kesan cap jari tertuduh ditemui pada mangsa, ini tidak semestinya bermaksud bahawa tertuduh yang menyebabkan kem.αtian. Tetapi ia boleh membawa maksud bahawa tertuduh pernah bersama mangsa, seterusnya membolehkan pihak pendakwaan mengaitkan tertuduh dengan mangsa.

Kes Sunny Ang – P.em.bµ.nµh.an  bermotifkan wang

Sunny Ang didapati bersalah membµ.nµh Jenny, teman wanitanya. Biarpun m.αy.αt Jenny tidak pernah ditemui sehingga sekarang, mahkamah memutuskan Sunny Ang bertanggungjawab secara lansung ke atas kem.αtian Jenny berdasarkan keterangan bersandarkan keadaan.

Kejadian didakwa berlaku pada 27 Ogos 1963 pada kira-kira jam 5 petang di perairan antara dua buah pulau. Berikut adalah fakta-fakta kes:

Sebelum kejadian

Semasa kejadian

Selepas kejadian

Keputusan mahkamah

Seperti yang telah disebutkan, dalam kes ini mahkamah menggunakan sepenuhnya keterangan bersandarkan keadaan. Sunny mempunyai motif yang kuat, membuat persediaan dan tindak-tanduknya yang disifatkan sebagai lack of urgency ketika Jenny hilang.

Tindakan Sunny dalam membuat tuntutan insurans tidak sampai 24 jam kehilangan Jenny juga amat meragukan. Kesemua keterangan bersandarkan keadaan yang ada telah membawa kepada satu kesimpulan yang sangat meyakinkan bahawa sememangnya Sunny telah m.embµ.nµh Jenny dengan sengaja.

Legasi

Kes pe.mb.µn.µhan Sosilawati, jutawan kosmetik dan tiga yang lain telah dib.µn.µh oleh seorang peguam serta dua orang pekerja ladang pernah menggemparkan negara suatu ketika dulu. Dalam kes ini, mahkamah juga telah bergantung sepenuhnya kepada keterangan bersandarkan keadaan.

M.αy.αt Sosilawati dan tiga yang lain tidak ditemui kerana telah dibakar oleh pesalah sebagai cara untuk menghapuskan bukti. Dalam perbicaraan kes Sosilawati, fakta-fakta dalam kes Sunny Ang amat mempengaruhi keputusan mahkamah.

Antara bukti penting yang mempengaruhi mahkamah adalah fakta bahawa pesalah-pesalah merupakan individu terakhir yang bersama dengan si mangsa. Malah, ada saksi juga mendengar jeritan daripada lokasi m.αy.αt dibakar serta penampakan kepulan asap hasil pembakaran.

Setakat ini di Malaysia, terdapat dua kes p.em.bµ.nµh.an  di mana mahkamah bergantung sepenuhnya kepada keterangan bersandarkan keadaan kerana tiada m.αy.αt yang dijumpai iaitu kes Sunny Ang dan Sosilawati. Kes-kes ini juga menunjukkan bahawa prinsip no body no m.ur.der sudah tiada tempat dalam undang-undang negara kita.

Negara seperti India, Amerika Syarikat dan Australia juga memakai prinsip yang sama bahawa keterangan bersandarkan keadaan boleh digunakan untuk membuktikan wujudnya pe.mb.µn.µhan.

Oleh itu, jika anda fikir dengan melupuskan m.αy.αt mangsa akan melepaskan anda dari hukuman g.antu.ng, anda sememangnya silap. Mahkamah masih boleh menjatuhkan hukuman m.αti ke atas anda. Walau serapi dan sempurna mana pun p.em.bµ.nµh.an  dilakukan, pesalah pasti ada meninggalkan kesan.

RUJUKAN:

Nazuha Mohd Jai. M.a.yat tidak djumpai: sejauh mana mahkamah boleh mensabitkan tertuduh. Kertas Penyelidikan Kehakiman dan Perundangan (ILKAP). http://www.ilkap.gov.my/download/kertaspenyelidikan/Research9.pdf

Sunny Ang v Public Prosecutor [1966] 2 MLJ 195

Clarence Kuna (2017). Bagaimana satu kes b.µn.µh di Singapura mengubah system perundangan kes b.µn.µh di Malaysia. https://asklegal.my/p/sunny-ang-kes-b.µn.µh-singapura-sosilawati-tanpa-m.a.yat